url: =October 16 | Vantung tawh kizopna ~ MUC\nOctober 16 | Vantung tawh kizopna\nAdmin 8:23:00 PM Articles, MISSION NEWS\nVantung tawh kizopna\nMONGOLIA | October 16\nCathie Hartman, 55\nNarrator: Cathie leh a pasal Brad in Communist khit Mongolia gamah missionary nassem in avapai uh hi. 1991 kumin Adventist Frontier Missions tawh nasem khawm uh hi. Amah in Mongolia ah tuni dongin Pasian nasem lai hi.\nCathie, aw koi bangin thu na ngen hiam?\nCathie: 1991 kumin Mongolia ka tun uhteh Pasian in thungetna tawh nasem dingin hong hong\nsawl hi, ci-in ka thei hi. Ahi zongin Pasian tungah tatsat lo-in thungen zo kei ning, ci-in ka ngaihsun hi. Bangci bangin Pasian adingin thungetna tawh galdo thei ding ka hiam, cih ka ngaihsun hi.\nKa pasal a sih khit ciangin pasal ka nei kik hi. Asia gam khatah ka kituah uh hi. Tawmvei sung ka om khit uh ciangin Pasian in thungetna tawh nasem dingin hongs am hi, cih kiphawk theihna khat ka nei hi. Hih zong ut lo pipi-in ka sang a, “ni khat thum vei thungen dingin ka khensat hi.. Tua ka thunget a kipan nalamdang ka mu hi. Ka pasal, ka tanu thumtawh ka innkuan un ni khat thum vei thu ka ngen uh hi.\nKha 3,4 sung om nading inn zongin Pasian in inn khat hong sik hi. Ka pasal tawh ka nasep Laihilhna ka taan uh hi. Pasian in nasep hoih zaw khat hong musak hi. Amasa-in Pasian in thungen dingin hong sawl hi. Nihna-ah, Thukhun Thak sungah Jesuh thugen “vil unla, ngak un” cih hong phawksak hi.\nVilin ngak un, cih thu tawh kisai Ellen G. White laigelhnate sung ka zong kawikawi hi. ‘Vil” cih ciangin kampau-na, gamtatnate leh ngaihsutna kidawm siam ding cihna hi, cih ka mu hi. Ka tanungakte in hamsatna a thuakkhak uh ciangin “vilin thu na ngen uh hiam,” ci-in ka dong hi. Thungen lo uh ahihna ka thei hi. Ka inn sungah uah thungetna mun khat ka koih uh hi. Mawhthumna ahi, Topa hong itna kiniamkhiatna tawh ka ngen den uh hi. Innkuan sung kizopna a cidam nading ka ngen den uh hi.\nNarrator: Koi bangin Lai Siangtho na sim hiam?\nCathie: Pawlpi makai William Miller thu leh Lai Siangtho ka simkhawmkhawm hi. amau laigelh khat le khat enkakin, Hebrew leh Greek ka sim toto hi.\nTulaiktakin Mongolian lai tawh kigelh Lai Siangtho ka zawh nadingin ka hanciam mahmah hi. Ka laisimte ciaptehna nei-in tua bangin ka simna-ah ni khat Thuhilhkikna 33:1, ka simkha hi. Mongolian Lai Siangtho in Pasian mi Moses ci-in kigelh ka simkha hi. Hih thu ka simkhak ciangin lamdang kasa hi. Pasian mi Cathie, ka ci thei diam cih ngaihsutna ka nei hi. Tuni suun tawntung hih thu ka ngaihsunsun hi.\nNarrator: Koi bangin teci na pang hiam?\nCathie: Gam mun khatkhatte-ah gamdang mite in hamsatna tuamtuam tuak uh hi. Tua kawmkalah Pasian adingin teci khat hi dingin lampi ka zong uh hi. Mite’n thu hong dot uh ciangin limtak in dawngkik theih ding thupi hi. Manglai hilh sangsia ka hihna tawh kizui-in ka sangnaupangte minte laidal tung khatah gelh dingin ka sawl hi. Amau laigelhte hun sawtpi la-in ka sim hi. Sangnaupang kimkhat in i genthute tel thei pah uh hi. Sangnaupangte in hong maingap uh ciangin i hilh bangbang thei baih zaw uh hi. Sangnaupangte ka inn ah hong hawh dingin ka sam hi. Tua bangin Mongolian pau ka sintoto hi.\nNisimin ka thungetnate in Saul in Damascus manawhin a lampi—ah Jesuh hopihna kammalte hong kilangkiksak hi. Amah in,” Topa aw, bang sem dingin hong deih na hi hiam? ci hi. Pasian deihna hong kilang dingin thungen lehang Pasian in nisim nuntakna-ah hong hopih tawntung hi.\nTu quarter Sabbath 13na sumpi in Mongolia khuapi Ulaanbaatar ah Adventist nunzia cih tawh kisai Inngolpi khat nadingin kipuak ding hi.


timestamp: atn

url: =Malaysia gamsung ah zatepna hangin kumsim in mi 20,000 ta siden :: ZOMI DAILY\nposted on 30 May 2017 at 11:01 pm Lomkholna: Malaysia, News, Sawltak, World\nMalaysia gamsung ah zatepna hangtawh akizom natna hangin kumsim in mi 20,000 tabang siden cih Bernama pan kiza hi. Kumsimmah inzong zatep mimal pen khangsemsem ci a, zatepna paninzong natna akingah tamsemsem cihi.\nConsumers Association of Penang (CAP) vice-chairman, Mohideen Abdul Kader kici ii genkhiatna ah zanah “Tabacco” pen leitung ah sihna apiangsak penpen khatin ki ciamtehlai ci’n genkhia hi.\nMalaysian gammi khatin nikhatin tawn 20 apha Cigarette bungkhat atep in tuatleng, nikhat sungin zatawn akitep bekbekpen 4.6 sticks bang phading hi.\nTua za kitep ii akhu hangin aki thuaklawhna, tua za kitepteng akileina hangin sumbei te ngaihsunleng innkuansung bekthamlo, gam adingin zong supna lianpi ahihi ci’n Press Conference ah Mohideen Abdul Kader in genbeh hi.\nTuaban ah zatep khatin khakhat in Cigarette aleinading in asumbei pen Average RM178.8 bang hitawntung ahih manin, innkuansung sumzatna zong tampitak in sukha mahmah hi.\nTulamlam ciangin Cigarette mawkmawkbek hilo in, Electronic Cigarette cihmah ki omsak a, tuatezong ahoih hituan hetlo ahih manin gamuk kumpi in khauhtakin akhamcipding kisam semsem tahi.\nElectronic Cigarette ahih keileh e-cigarette tepen pawlkhat in alauhuailozaw in ngaihsunkhial uh ahih manin, gamsung ah zatep atam semsemding pen patauhhuai mahmah hi ci’n Mohideen Abdul Kader in “World No Tobacco Day” ah genkhia hi.\nMalaysia gamsung ah abiakna in zudawnding kham ahih manin, zulobuang zatep leh guihtheih vankham azang tammahmah kici hi.\nPhilippines President Rodrigo Duterte inzong nungdiak in agenkhiatna ah khuasung mipilak Public Area ah zatep peuhmah thong kha 4 sung kiathei, ahih keileh liausum $100 ki liausak theiding cihi.\nKhuasung mipi lakah zatep akhamcip pen thudik mahmahkhat ahihi. Zatep te’n agim namsia atheihloh uhhangin agei aom te’n ki thuaklah mahmah hi.\nPrevious: Baghdad khuasung Ice Cream kizuakna ah Suicide Bomb kitamin mi 16 si, 75 liam\nNext: Penang ah Kawlgammi nih kitawngin temta tawh kidawtliam


url: =America Taangthu (Brief History of America) (4) « Nikonghong\nHome » USA » America Taangthu (Brief History of America) (4)\nAmerica Taangthu (Brief History of America) (4)\nAmericante in suaktakna anga nopna thin nasea vaial hi. Thomas Paine in, Common Sense ci laihawm khat vawt aa azuak se, copy 100,000 val khawng hi. Tua laihawm sungah, British kumpipa khut nuaiah ama cibabang ni in nungta nuamzaw ni ziam ahibawle, nangma le nangma suakta tatak in nungta nuamzaw ni ziam, ci in at hi. A 2 veina colony ngam 13 meeting ciangin, Virginia colony ngam pan Thomas Jefferson lampuitu in committee khat kiteal aa, British kumpipa tungah, Americate in England khutnuaiah om nuam nawn ngawl khu hi ci in zasaktuin tavuan kipia hi.\n1776 kum July (4) ni ciangin Americate in koma le koma ngam khat in ding khuhi ci in declaration vawt hi. Tuni dong July (4) ni se, Americaah suatak ni (Independence day) in kiciamte in kumpi zumkhak ni khat ahihi.\nAmerica ii suatakna declaration vawt se, leitungah ngam thak khat hong suak thathongbek hi ngawl in, suatakna (freedom) taw kisai ngaisutna thak (new philosophy of freedom) khat zong hong suak hi. Tua suatakna thu in a ngei ngawl hunsungah leitung bup kizelhin mihingte lungtang sungah kip lingleng aa, khangthak hun sungah mihingte ii nuntak pui ngaisutna thak (new philosophy of modern world) hong suak hi.\nAmericante in koma le koma ading ngamthak khuhi, ci in declaration avawt zioutaw ngam thak khat suak pai ngawl lai hi. England kumpipa ii ngaalkapte in Long Island pan New York khuapi dung Americante hong sim in ngaal nase mama hi. American ngaalkapte se tua hunlai Continental ngaalkap kici hi. Continental ngaalkapte in Pennsylvania sung Brandywine khua pan ngaal hong lel aa, British ngaalkapte in Philadelphia khua la hi. New York colony ngam sung Trenton, Princeton le Saratoga munteah hong kido laleou aa, Continental ngaalkapte in zo hi. Continental ngaalkapte ii lampuipi ahi George Washington in Britishte sim natu thauhui, thautang le ngaalkaptu mihing nase tatak in akaikhop kul hi. 1778 ciangin Francete tungpan huna nga hi. Francete in Americante atu adeisakna hu in ahu zong hi vavan ngawl aa, amate 2 (England le France) se aki-ngaal top ngam 2 ahikkom, England kumpipa a ci mawktu adeina, alangpanna hi.\nMassachusetts ngam sung Lexington ngaal bangse, kum 8 sung kisim hi. Saksang pan Canada ngamsung Motreal pan kipan thangsang Georgia ngam Savannah dong mun theampoah ngaal kisim kakoai hi. 1781 kum ciangin Virginia ngam sung Yorktown khua-ah British ngaalkapte tam mama hong ki-app (surrender) hi. Ahihang tua zawk kum 2 bang British ngaalkapte le Continental ngaalkapte kisim lai hi. 1783 April tha 15 ni ciang in ngaal bonatu le kilemkik natu France ngam Paris khuaah letmat thu hi. Paris Treaty ci-in leitung taangthu sungah ki ciamte aa, tua ni pan kipan leitungah America ci ngam athak sitset khat hong piang hi.\nAmericante ii suatak nopna taw Britishte langpanna, asimna thu le ngaisutna se, America leitangh tung pan Europe le leitung buppi linglawng sak aa, suatakna le mihing thuneina (rights) taw kisai ngaisutna thak ( new ideology on freedom and rights of human) kizelh sak hi. Mihing thupi pawlkhat Thaddeus Kosciusko, Friedrich von Steuben, Marquis de Lafayette) cibangte in hi Suatakna le thuneina (Freedom and rights) se thupisa, diksa, mansa ahikom amate ngamtek nusia in American Continental ngaalkapte sang hong theng hi. France ngam Paris khuapiah American le England ngam 2 te ii letmat thuna-in (Treaty) nidangin Colony ngam 13 ci in akiciamte teng, State 13 suaksak aa, State 13 aki ngawm America (United States of America) akici ngam thak khat leitungah hong piangsak ahihi.\nMihing Thuneina = Human Rights (လူ႔အခြင့္အေရး)\nLeitung taangthu = World History (ကမာၻ႕သမိုင္း)\nLangpanna = Revolution (ေတာ္လွန္ေရး)\nSuatakna = Independence (လြတ္လပ္ေရး)\nSuatak ni = Independence day (လြတ္လပ္ေရးေန႔)\nKi-app = Surrender (လက္ေျမာက္အရံႈးေပးသည္၊ လက္နက္ခ်သည္)\n← America Taangthu (Brief History of America) (3)\tThe Siyin Baptist sungpan Thutatuam →


url: =Timothy khatna 1 (1 Timothy 1)\nTungah Paul ii Laithak A khatna (Paul's First Letter to Timothy)\nAsia Minor ngam pan a Tapidaw khangmoi Timothy sia a nu Jewte hi a, a pa Greek te ahi hi. Ama in Paul ii ngamkeak nasepna sungah a khutdawn pa le a kitholpuipa suak hi. Paul ii Timothy tungah a laithak masa sia thu nam thum bulphu hi.\nA masa phitbel in Pawlpi sungah hilna maan ngawlte huvau kidop natu hil kholna ahi hi. Hi kihil khialna in Jewte le Jew hi ngawlte ngaisutna a kingawm hi a, hi leitung in, sia mama ahikom ngupna sia heakna thukuu pawlkhat hang, an pawlkhat tenna hang le zi nei ngawl pasal nei ngawl a omna hang bek in kinga thei hi ci in upna kidoppha ahi hi. Laithak sungah pawlpi ki ukzia le biakpiakna hilna kihel a, pawlpi lampuite le pawlpi upate nuntakzia tu hilna hisi hi. Akhakbel in Timothy in Jesu Christ ii naseam pha a sua natu le thu um pawl tatuam sungah ama sep tu a nei thute a hilna ahi hi.\nPawlpi le a sungah lampui naseamte hilna 1:3-3:16\nTimothy nasepna tungtaang ah hilna 4:1-6:21\nTimothy khatna 1\n1Jesu Christ sawltak khat ahi Paul in, eite hong Hunpa Pathian le eite lametna Jesu Christ thupiak na bangin— *1:2 St 16:1.\n2upna sungah ka tapa tatak ahi Timothy tungah lai kong thaak hi.\nPa Pathian le Topa Jesu Christ in, thuthiamna, hesuakna le thinnopna nang hong pia tahen.\nKihilna Maan ngawlte pan Kidop natu\n3Macedonia ah ka pai lai kong sawl sa bangma in Ephesus ah na taam tu uh sia kong dei sak hi. Tua munah mihing pawlkhat in upna bulpi maan ngawl hil hi, amate sia tabang hilna pan a tawp natu in, thu na pia ta in. 4Kinialna a piang sak tangthute le khang tepteena saute a vawk natu in na son in; tuate in upna bek taw a piang Pathian tupna tangtut natu in kizangh ngawl hi. 5Hi thupiakna ii tupna sia, lungtang thiangtho, thinsung thiangtho le upna tatak panin hong piang ki itna a khanto thei natu deina hi. 6Mihing pawlkhat in hite panin lampial in a mawmawt huai kam kikupnate sungah ngammang uh hi. 7Amate in Pathian thukham hil syate suak nuam ahihang, amate kammal tatak ma ahizong kimuan tatakna taw a son uh thute ahizong a tel bua uh hi.\n8A kizak tu bangin a kizangh na le Thukham sia pha hi ci in ih he hi. 9Ih phawk tu a kul thu sia, thukhamte in mihing phate atu kipia ngawlin, thukham paltante le mihing a khialte, Pathian selte le a mawte, biakna kin ngawl le thaa mi ahi ngawlte, pate, nute a thatlumte, mihing thatte, 10numei le pasal huvau a paktatte, nupa ngeina ngawlin pumpi a zanghte, mihing a ngute, leeilot in thumaan ngawl tetti a pangte tua ahibale a pha a kho upna bulpi taw a kileebul in ngamtatna a neite atu in a kipia ahi hi. 11Tabang hilna sia ka than sak tu in hong ki aap, a minthang, thupha toai Pathian kung pan hong pai Lungdamna Thupha sungah kimu hi.\nPathian Hesuakna hu in Lungdam kona\n12Ka nasep natu in thangui thatang hong pia Jesu Christ ih Topa tungah lungdam ka ko hi. Ama na seam tu in nasep piak tu kilawm hong sak hu in, a tungah ka lungdam hi, 13hun bo sa sungah ama ngensia in, siatvawt in lang zazan ngei hi ka leng, upna ka nei maa, heak ngawl manin a ngamta ka hikom Pathian in kei hong hesuak hi. *1:13 St 8:3; 9:4-5. 14Taciangin ih Topa in a thuthiamna a kicing takin hong buak a, Jesu Christ taw kikopna sungah eite neisa ahi upna leh ki itna kei tungah hong pia hi. 15Jesu Christ in maw neite hun tu in leitung ah hong pai hi cisia thumaan hi: a cing takin up tu le saan tu ahi hi. Tua a mawte sung pan keima in a mawbelpa ka hi hi. 16Ahihang nungsang ciangin ama um in nuntak tawntungna a saang tute ettee tu in, kei a mawbelpa tungah Jesu Christ in thinsauna a cingin hong lak thei natu in, Pathian in kei hong hesuak hi. 17Tawntung Kumpipa, a thi thei ngawl, a kimu thei ngawl, ama bek Pathian tungah upatna le minthanna a tawntung in hong om tahen! Amen.\n18Ka ta Timothy awng, nangma huvau a hun bo sa sungah kamsaan sonkholna a om bangin hi thupiakna sia na khut sungah muangin kong aap hi. Ngal pha tak na do thei natu in hi kammalte ngalhiam in zangh in a, 19na upna kholet in, thinsung thiangtho na nei tan. Mihing pawlkhat a thinsung uh pan, a piang thute um ngawlin upna lal sak uh hi. 20Tuate sungah, daan ka piakna in Satan vaangletna sungah ka aapte ahi, Hymenaeus le Alexander te kihel uh hi; amate ii Pathian min a dai sakna uh pan a kheal natu in hi bang ka vawtna in hil tu hi.


url: =Zomi Diaspora le Diaspora Zomi (Part 2) ~ Cope Suan Pau :: ZOMI DAILY\nZomi Diaspora le Diaspora Zomi (Part 2) ~ Cope Suan Pau\nposted on 28 June 2016 at 7:40 am Lomkholna: Article, CopeSuanPau\nZomite khamtung Zogam pan tangval khempeuh galkap bebek in ih lenkhiat, diaspora khiat khit nungah a nihna Zomi Diaspora pen pilna sinna ahi hi. Zomi khangnote in high school zawh khit pilna sin in College le University sangpi te ah ih pai hi. [Ni dang hun in numeite middle school 7th std ong peuh leh, Nursing Training College le Teacher’s Training College te ah ki kah thei ahi hi. Ne Win BSPP hun tak ciang in mualtung mite hamphatna teng beisa ta hi. Tangvalte high school man ciang DSA lut a galkap bu officer suak zongh tam sim mah om in, University graduate khit ciang OTS lut a bu suak zongh ih tam sim veve lai hi.Tuni dong mah a tapa te uh High School pan in DSA sang lut ding, Degree ngah ciang OTS lut ding a lunggulh Zomi nu le pa ki om lai ve ve hi.\nZomite galkap ih uk dan bel a bei thei nai lo cih ding ahi hi. US ah gam belte a ding in galkap lut ding bel compulsory hi lai mawk ahih tawh kizui in tangvalte bek hi loin, numei nangawn in galkap ih lut ta hi. Kawlgam ah galkap lutlo teng in kumpi nasem bekbek in mun tuamtuam ah ih om hi. Ih om nana ah Christian biakna kin ih hihman in, pawlpi piang kawi kawi ahi hi. Tua hi a, Kawlgam sung Christian pawlpi khantohna ah Diaspora Zomi kumpi naseem ‘government servicemen’ te ii role pen a thupi khat ahi hi. Kawlgam sung township 300 val a om sung ah Zomi omlohna khua om khol lo ding ahi hi. Zomi a om nak leh Christian cih theih sa ahi hi. A diakdiak in Kawlgam laizang keugawgam khuapi lian te ah pawlpi pian zawh kum 100 val khin vive hi napi, pawlpi mi 10 kim peuh a om tam mah mah mawk a, Zomi kumpi nasemte hong tun’ ciang in pawlpi nosuak tuam mah mah ahi hi: gtn, Monywa, Mandalay, Myingyan, Magwe, Minbu, Pakoku, Meihtila, etc.\nUS leh leitung mun tuamtuam ah paunak khat om ahi hi. Sen mi [Chinese] te inn kuan li le nga on leh an sai ‘restaurant’ kipan pah ci hi. Korean mite li le nga ki tuntuah le uh pawlpi ‘church’ khat kipan lian uh ci hi. Zomi li le nga ih ki tut tuak ciang bang ih kipan lian hiam? Tu ni in a mun mun ah Diasora Zomi Pawlpi ki pan kawikawi cih kimu ahihman in minam mantan’ nading pan hong keem ding thu khat ahi hi. Diaspora Zomi pawlpi le community in Zomi Christian min tawh ih identity hong kipsak tuam ding ahi hi. Kawlgam ah Kawl Christian sanggamte’n paunak thak khat nei uh a: “Zomi nih a om leh pawlpi thum piang…” cih ahi hi. Cihnopna in Zomite pawlpi kikhen/ a thak kipan pahpah, ‘phuan’ hat lua sakna ahi hi. Bang bang ahizong in pawlpi phuat pahpahna in Zomite identity khat hong suak khin ta cih ding ahi hi. Tua in Zomite manthan lohna ding hong keem ding ahi kik bilbel hi.\nKamsiatna tawh Mexico gam tung Koreante in tu ni in a mau le mau Korean ka hi uh ci ngam lo uh hi. Mexican minamneu khat in kikoih, kiciamteh ta ahi hi. A hang a kikan ciang in a kimukhia thu khat om a, tua in a mau Mexico gam a tun cil lam un pawlpi kipan lo citciat uh hih tuak hi. Christian hi mello/ tamlo khawng zongh hi thei kha ding ahi hi. Tua in tu ni Diaspora Zomite a ding lesson khat ahi hi. Diaspora Zomite ih tun’ nana mun ah Zomi pawlpi/ kipawlna khat manlang pen in kipat ding kisam mah mah ahi hi. Tua pawlpi/kipawlna sungah Zokam pau in Zolai tawh thukizaksakna neih ding hong thupi mah mah ding ahi hi. Tua hi kei le mailamah Zomi hi nawn lo ding a, native minamneu khat ki suak thei ding ahi hi.\nLeitung ah Christianity kizelna etkik ciang in diaspora tung tawn in pawlpi piang kawikawi cih kimu thei ahi hi: gth, Antioch pawlpi. Kum zalom khat hun Jewish Christian-te kigawtna le haksatna tuamtuam hang tawh gamdang peem in a diaspora na uh pan leitung mun tuamtuam ah Pasian gam zaina piang ahi hi. Sen gam China ah Korean pawlpi piankhiatna thu etkik ciang in, Diaspora Korean khat tungtawn in piang khia cih thu kimu ahi hi. Tuni in Kawlgam, Vaigam bek hi loin leitung gam 30 val ah Zomi pawlpi hong piang khia khin suak ahihman in Pasian min ih phat hi.\nZomite pen nidang in saklam pan Kawlgam Irawaddy le Chindwin gundung zanggam ih zuat lai in ih khekhap bekmah kimu lai ahihman in ih sanggam Kachinte in ei pen ‘Khang’ hong ci uh hi. Khekhap cihnopna ahi hi. Ih sanggamte’n hong mansuak khin uh a, a mangthang mite in hong ngaihsun uh ahi hi. Tuni in Diaspora Zomite ih tuntunna ah ih khekhap a kician lai ding hiam? Ahihkei leh ih mangthang sak lel leuleu kha diam? Kawlgam kumpi kiukzia hong kikhel toto in hoihlam hong manawh leh ih gam ih ciah kik sawm ding hiam? A hihkei leh ih ciah nuam nawn kei lel ding hiam? Ih ciah nawn a, ih ciah nawn kei zong in Zogam pallunsakna ding pen tuni Diaspora Zomite’ mawhpuak, vaipuak hong hi ding hi.\nTuni in Diaspora Korean-te in khang nihna 2nd generation khangno tampi tak in a gam uh zuan kik ziahziah ta uh a, a gam khantohna ding nakpitak in a pilna a siamna a hatna uh tawh thanuamtak in na sem ziahziah bek uh ahi hi. Diaspora khangno te zong gamdang ah pilna siamna nakpitak in sin ding kisam ahi hi. Ei Zomite’ thaneemna lian pen khat in pilna siamna sin thadahna ahi hi. Migam ah tung khin in 1) kampau le lai lim sin nuam lo; 2) nasepna ah sum thalawh ding bek, nitha tung ding le khasum tamzaw ding bek ngaihsun in nasep siam ding ngaihsun lo; 3) biakna kikhopna te ah lungsim takpi tawh kihel zo lo; 4) Pasian in missionary khat in hong puak hi cih ngaihsutna nei zo nai lo; 5) gam khangto te ih tun’ ciang ei zong a khangto khat in kituat in kinasia sak, ki lian sak, ki pilsak, ki hausak, etc.; 6) Ei culture hoih te kep sawm nawn loin mi’ culture hoih lo teng zui pah, ciing pah; 7) Zu dawn pah; etc., etc.\nPrevious: Zogam Lamsuk Lamto (Part 1) ~ Francis Lamthang\nNext: A kipatna thuneuno hi (Mat. 13:31-32) ~ Rev. Khup Za Go


url: =Job 1 | Siantongluan.net\nJob 1 |\nUz gamah Job kici min nei mi khat a om hi. Tua mipa a paubaanglo, a thutang, Pasian a zahtak mi khat hi a, amah in gamtat hoihlo peuhmah pel hi.\nAmah in tapa sagih leh tanu thum nei hi.\nAmah in tuu tul sagih, kalaoh tul thum, bawngtal kap za nga, leh nasem tampi tak a nei hi. Tua ahih manin nisuahna gam sungah Job a haupen khat ahi hi.\nAma tapate in inn khat panin inn khatah a ban banin pawi bawlin pai kawikawi uh a, tua pawi a siim dingin a sanggam numei thumte uh zong a sam kawikawi uh hi.\nTua banga a pawi bawl uh gual khat a kikhit ciangin Job in a tapate samin amaute siansuah a, zingsangin tho baihin a ta phazah tawh kizui-in meihal biakna a pia hi; bang hang hiam cih leh Job in, "Ka tate khialin, a lungsim sung uhah Pasian samsia khathei ding uh hi," a ci hi. Tu-a bangin Job in hih tawntung hi.\nNi khat ni-in Topa omna-ah vantung mite hong pai uh a, tuate lakah Satan zong hong kihel hi.\nTopa in Satan kiangah, "Koi pana hong pai na hi hiam?" a ci hi. Satan in Topa dawngin, "Leitung khempeuh a lu pan a taw dong vak kawikawi-in ka va phehlehna mun panin ka hong pai hi," a ci hi.\nTua ciangin Topa in Satan kiangah, "Ka nasem Job na phawkkha hiam? A paubaanglo, a thutang, Pasian zahtakin gamtat hoihlo a pel amah tawh a kibang midang leitungah na mu kei ding hi," a ci hi.\nTua ciangin Satan in Topa dawngin, "Job in Pasian hong mawk zahtak ahi hiam?\nAmah leh a innkuan leh a neihsate khempeuh na hutna-in a kimkotah dai khan hilo na hi hiam? Ama hihna khempeuhah thupha na pia a, genzawh lohin ama neihsa pung hi.\nAhi zongin na khut zanin ama neihsa khempeuh suksak lecin na maitang mahmahah nang hong samsia pah ding hi," a ci hi.\nTua ciangin Topa in Satan kiangah, "En in, ama neihsa khempeuh na khutsungah kong ap hi; ahi zongin amah taktak ahih leh na su kei ding hi," a ci hi. Tua ciangin Topa omna panin Satan a paikhia hi.\nNi khat, a tapate leh a tanute in a u pen uh inn-ah an ne zu ne-in om uh hi.\nKamtai khat Job kiangah hong tungin, "Bawngtalte in lo kho-in, tuate gei-ah late gamta uh hi.\nTua laitakin Seba mite hong pai-in ganhingte hong sut a, namsau tawh gancingte thatkhin uh hi. Hih thu a hong zasak thei dingin kei bek kong suakta hi," a ci hi.\nAmah in a thugen a khit ma-in kamtai dang khat hong tungin, "Vantung panin keek hong kia a, tuute leh tuucingte kha-in kangtum uh hi. Hih thu nang kiangah a hong ko thei dingin kei bek kong suakta hi," a ci hi.\nTuapa in a thugen a khit ma-in kamtai dang khat hong tung leuleu-in, "Khaldea mite hon thum in kalaohte hong sut a, namsau tawh kalaoh tung tuangte khempeuh that hi. Hih thu nang kiangah a hong ko thei dingin kei bek kong suakta hi," a ci hi.\nAmah in a thugen a khit ma-in kamtai dang khat hong tung leuleu a, "Na tapate leh na tanute a u pen uh inn-ah an ne zu ne-in om uh hi.\nTua laitakin sehnel gam panin huihpi pingpei hong nungin a inn mutpai-in na tate denglum hi. Nang kiangah hih thu a hong ko thei dingin kei bek kong suakta hi," a ci hi.\nHih thu a zak ciangin Job dahlua-in a puan balkek a, a sam met khia-in leilakah bok sukin Pasian a bia hi.\nTua ciangin amah in, "Ka nu sung panin guaktangin ka suak a, guaktang mahin ka ciahkik ding hi. Topa in hong pia a, Topa mah in hong lakik hi. Topa min kiphat ta hen," a ci hi.\nHih thu khempeuhah Job khiallo a, Pasian zong mawhsaklo hi.\nTedim Lai Siangtho / Laibu: Job 1


url: =ZAM Thupuak :: 18 Aug 19 (ZAM mapanna lawhding toto) :: ZOMI DAILY\nposted on 17 August 2019 at 4:40 pm Lomkholna: Malaysia, News, ZAM, Zomi\nTopa ompihna tawh Zomi ading ZAM mapangna lawhcing toto\nKhampat khuami a hi ih sanggamnu Ciin Lam Mang@Lalam pen tuma kum 2/3 laipek in a nasepna Kepong-veng pan in nasep a ciahna pan motor cycle in na phukha in a khe taklam kitan ban ah khua zong phawklo in Selayang zatopi ah nipi kalkhat valbang lum himah taleh a don ding, avaan ding sanggam tanau kuamah neilo a hihman in a neihsa sum leh paai in a kibawlna ding cinzolo ahihmanin zato pan tuakkhia in kawlte nupi khat in hehpih huaisa in tawlpi khat na kepsak hi.\nTua bangteng tawh hunte hongbei toto in a khe kibawlzolo, mi pangbel in a na om kawikawi khat hi aa hehpih huai mahmah hi. Nungkum 2018 kumsungin Zomite ihzumpi a hi ZAM tawh contact kingah aa, zato tuamtuamte ah ki buaipihpah in a UN zong (mangsak, a file no. zong thei nwn lo) UN Card tawilo in kum2 valbang na om cip hi aa, UN zong hoihtakin kivansak kik theipah hi. UN Card zong hong ngahkik hi.\nSanggamnu a khepen hong sawtlua ta a hihman in Dr. te in Operation bawlleng Ringgit tul 30-40 bang bei ding hong cihtak ciangin zumpan in sponsor ki zonsak pah aa, tuma kum 3/4 a kipan ZOMI te hong vei mahmah ahi, Pasian a zahtak mahmah gammite (Sen) a hi, Ms.Eliza ki hopih sakpah in aman zong Pasian azahtakna leh Zomite hong vei na hangin sanggamnu khe tawh kisai Operation bawlna ding vai khempeuh tavuan honglaksak pah hi. Topan lem asak leh a sawtlo in sanggam nu khe pen ki bawlkik ding hong hita hi.Hihbang a ZOMI te hongvei Ms.Eliza mahmah zong Topan thupha hongpiaksak tahen. Sanggamnu Lalam pen nung Zomi bup crusade aa ZBCA (USA)pawlpi te in damlo cimawh te ading huhna apiak sungpan khat in aki hel a hihi.\nBAG pawlpi ah Pasian nasem ahi Sia Hau Lam Tuang@Hau in Malaysia gam ah hong hawh sung in Zomite a it aveina tawh kizui-in ZAM zum ah hong hawh in thapiakna leh thungetsakna hong nei ahih manin kilungdam mahmah hi. Topa’n siapa nuntakna hong zang semsem tahen.\nTedim Theological College ah a sem Rev. Dr. Pau Suan Kam in Malaysia gam ah hong hawh sungin Zomite a it a veina tawh kizui in ZAM zum ah hong hawh in thapiakna leh thungetsakna hong nei ahih manin kilungdam mahmah hi. Topa’n siapa nuntakna hong hong zang semsem lai tahen.\nZonuamzang khuami, Gualnam beh Pa Pum Za Biak leh Nu Niang Ngaih Luan te tapa Hau Sian Khai in 16 August 2019 ni-in a nasepna Muar pan in hong nusia hi. ZAM/ZSM member a hihna tawh kizui in zum vai om teng kivan sak a, a vai teng a sian ciangin kivui ni ding kiza sak kik ding hi. ZAM/ZSM pan in zong a dah akap te tawh kibangin dahpihna I pulak khia hi.\nKawlgam, Vaigam, tuipigal leh gam tuamtuam pan Malaysia ah hong zin Zomi makai te’n Zomi zumpi ahi Zomi Association of Malaysia(ZAM) ah nong hawh/phak hamtang in thapiakna leh idea tuamtuam piakna nongneih na dingun kong zawn phapha uhhi.\nZAM zumpi ah I ngeina van tuamtuam ahi Zopuan Design tuamtuam, Zoniik Design tuamtuam, Puanten, Puandum, Zodial(Silk), Puanlaisan, Zokhi, Tanghciin, Khep -hiau, Zolukhu, Zothungkuah, Zodial cihte akipan naupang puan tuamtuamte deih zahzah kilei thei hi. Tua bek loin khui tuamtuam leh anuai a laibu te zong kilei thei hi.\nPILVANG TAK IN OM SAWM NI : Ih omna Malaysia gam ah nisim phial mah in amun mun ah kimat kihen om thei den ahihmanin ei lam pan zong kidawp mahmah ding I kizasak phapha hi. Hidan in kimat kihennate hoih tak etphatna I neih ciangin atamzaw pen I vakna leh I kim I pamte in hong thuaklah in zum ah hong khiatna tawh kiman kitam zaw hi. Hidan dinmun I tuak loh nadingin ei mahmah zong I om dan I khawldan te a kipan I pilvang ding kisam mahmah hi. Ei suaktakna in midang te anawngkaisak ahihloh ding ngaihsut huai semsem hi.\nMalaysia gam sungah I om sungin kipawlna khat limlim ah hoihtak I kihel ding, Pawlpi khat limlim ah hoihtak member I lut ding leh I khua kipawlnate hoihtak kancian in kipawlkhop ding thupi mahmah a, tua dan I kipawl hamtang dingin zong I kihan thawn pha pha hi.\nMalaysia om Zomipih a kuamaciat I omna gam huih nun zia tawh kizui-in kidawm ciatni cih hong zasak pha pha ung. Kiim leh pam a om mite in hong muh khialh loh dingin I om dan I khawldante kikem siam kawmsa in om ciatni. Vai thupi mahmah lobuang zong vakvak kei zaw leng hoih zaw ding hi. Grab tawh na vak leh zong na tuan ding motor hawlte hoihtak teelsiam lecin nang ading hoih pen dinghi. A diadiakin mitamna munte ah tam vak kei leng ei ading hoih pen zaw ding hi. Azenzen in kimat kihenna khat natuak leh ZAM zum ah hong zasak pah in\n1. Thang Hau Dal (Suangpi) Klang zato ah\n2. Ciin Lam Mang (Khampat) Seminyak ah kibuai pih\n3. Dal Sian Muan (Vangteh) UN laidal kingah pih\n1. Thang Sian Khual 15 August 2019 ni-in Oparasi tawh kiman in palik zum ah kikan sak thei.\n2. En Muan Khai (Laaitui) Punceh Alam ah kimuh pih\n3. Cin Deih Piang (Laaitui) Punceh Alam ah kimuh pih\n1. Evan Thang Sian Mung (Kapteel) RM30\nPrevious: Zomi Idol ~ Paul Mung Khan\nNext: Chit San Maung leh U Cinpi te’ tungpan ka theihkhiat


url: =ZAM Thupuak :: 18 December 2016 :: ZOMI DAILY\nposted on 17 December 2016 at 6:10 pm Lomkholna: Malaysia, News, Refugee, ZAM, Zomi\nCLU/UNHCR YEAR END PARTY NUAMTAK KIBAWL THEI :: December 13, 2016 (Tuesday) ni 10:30 am – 2:00pm dong UNHCR conference hall ah galtai UNHCR Malaysia gambel kipawlna makai 68 te UNHCR zumpi pan “YEAR END PARTY” hong neihpih uh hi. Kikhopna hall sungah minkhum khitciangin Year End Party Puan Uniform hong kipia in vekpi in kisilh pah zihziah hi.\nTuasung ah UNHCR Malaysia Representative(Lutangpi) Richard J Towle in a beisa a kipawlna makai te pahtakna, thapiakna leh Maikum 2017 ah tua sanga kipawlna makai te tawh kinaizaw leh tangzai zaw a kizopin naseptoh sem sem nading zotna hong neih khitciangin minam makai 68 te tungah “CERTIFICATE OF APPRECIATION” cih ciap tehna laipi piakna zong hong nei a, sun 1:00pm ah Ankuang umkhopna kizawh bawl hi.\nZOMI NAM NI TAWH KISAI ZAKSAK NA : Malaysia a om Zomi ten kumsim a i bawlden i minamni sawtloin hongtung ding hita hi. Abeisa kumte mah bangin tukum zong thupitak leh picingtakin bawl theihna ding in 14 November 2016 in ZAM zum pi ah kimuhkhopna kinei hi. Tukum zong nopcitak leh pi cingtak a i bawl zawh na’ng sum leh pai tampi hongki sam ding ahih manin muanna leh lametna lianpi tawh Zomi Nam Ni Committe -e in Khua kipawlna khat ciang RM200 leh pawlpi te’n RM300 tawh mapang khawm ding I ki zawn hi.\n2017 ZSM LAIBU KINGAH TA HI :: Malaysia zomi Genvai Kipawlna (ZSM) 2017 a ding ki lut thei ta a, ZSM laibu te zong kila thei ta hi.ZSM lut man mi khat ciang kum khat ai RM 20 hi a, hih na lutna hang tawh ahamsa a dong tuak I mipih te a panpih, a dah a kap hun ah a khitui a nulsak na hi gige hi. Hih ZSM ah member na lutna in nang a ding a pia na hikei a, panpih na a kisam te a panpih na hi zaw hi.\nNa UN Vai Nakan Nuam hiam? :: Na UN vai lunghimawhin kannop dotnop khat peuhpeuh na nei hiam? UN Department tuamtuam ah laigelhsak nop naneih le ZAM Member te ading mangenlo in ZAM zum pan lai kigelh sak theiden hi.\nZAM member I cihpen ZAM Card bawl ngei cihbek hi lo in UN card neih khit hang a renew/hingsak den te pen member hiden cihna hi. Refugee na kicih sam hang UN Card naneih naikei leh UN ten kami hongci tuanlo hi. Tua a hih manin Zomi nahih leh ZAM card bawl in. Amau panpih na kisapnai kei leh huh zaw phot in.\nZOMI CUP -2017 :: A (7) veina Zomi Cup pen hongtung ding January 28 pan February 2 kikal in kibawl ding hi. Tukum in Zomi Cup ah Tukpeng leh Volley Ball namnih kibawl ding hi. Zomi Cup (Volley Ball) pen Kampung Pandan Sport Complex ah January 16-17 ni in kimawl ding in kigel hi. A lunglut team te in January 6, 2016 ni ma in minsazian leh passort size photo piak kim ding ahihi. Zomi Cup Volley Ball a kidem nuamte adingin lut man RM 400 leh Deposit RM 100 hi ding hi.\nZomi Cup tukpeng kimawl nading pen Astaka Sport Complex PJ(Phucil leh Nantal tualpi) ah kimawl ding hi. Zomi Cup tukpeng akimawl dingte in lutman pen RM 800 leh Deposit RM 400 hi ding hi. Tukepng kimawl ding te’n minsazian, ZAM Card No. leh passport size photo te January 8 ni a nunung pen kipia thei ding hi.\nKawlgam,Vaigam, tuipigal leh gam tuamtuam pan Malaysia ah hong zin Zomi makai te’n Zomi zumpi a hi Zomi Association of Malaysia (ZAM) zum ah nong hawh hamtang na dingun itna lianpi tawh kong zawn uh hi.\nZAM ZUM AH THUNGET KINEI\nZAM zum ah khasim nipi kal masa(Saturday) 11:00AM in ZAM hall ah Zomite a ding Topa maipha zong khawm dingin kong zawn uh hi. Hong kihel zolo te in thunget na deih uh leh a nuai a siate tungah na zasak un.\nGZA PALAI TE ZUM AH HONG HAWH\nGZA Central Committee pan Dr. Sian Nun Siam leh Sm Lamlun te ZAM zum ah hong hawhin Minam vai, mailam kalsuanzia thutampi tak kikumkhawm thei in ki lungdam mahmah hi.\nTHUNGETNA HONG NEIH SAK\nZAM zum ah minam a itna leh a veina tawh khasimin pello thu hong ngetsak den Pa Mung te innkuan tungah kilung dam mahmah hi. Pa Mung te innkuan tung ah Topa’n thupha hong piak sak sem sem ta hen.\nZOMI EDUCATION CENTER–CHERAS (ZECC) PAN TANG KONA\nZEC–Cheras sangpi ah Admission December 28,29,30 sung teng 12pm-6:00pm dong kibawl ding ahih manin Laisin thei ding sangnaupangte a hunlap a nalutsak theih nading uh kong zasak uh hi. Conntact : Siamah Nuam: 017 2834 101, Sm Niangsi 011 3394 9215 “Mihai te pen a pilte sila suak tawn tung hi.” Cf.LST. “If your plan is for 1 year plant rice. If your plan is for 10 years plant trees. If your plan is for 100 years educate children.” “Kum 1 a ding nagel leh Buh cing in, Kum 10 ai a hih leh Singkung suan inla, Khankhat man ding na khual sak leh Pilna guan in.” Confucius\nZEC,KLANG – Sanginnpi Kumthak 5 January, 2017 ciang in ki hong kik ta ding hi. January 5,6,7, Sungteng zing sang 9:00AM -11:00AM kihong den ding a min khum na kinei ding hi. Sanglut man pen mi 1 ciangin Rm 50 ta kila ding hi Kindergarden pan in tan 6 ciang ki hong ding hi.\nContact no -0166157573 Sia Simmang(Head Master) -0166012694 Siamah Dimnu\nASYLUM ACCESS AH HUHNA KINGEN THEI : SVP team te interview napan a card kipia kik nawnlo na theih uh leh Asylum Access zumte makaihna pan sitni te tawh pang khawmin UN nangah kik theih nading hong geelpih/vai hong hawmpih ding ahihmanin ZAM zumah hih lai na muh phetin nong zaksakpah nangin deihsakna lianpi tawh kong tangko uhhi. Asylum Access te kiangah ut bangin kipai thei loin appointment lak phot kul a hih man in UN pan lai nangah phetun nalaiteng tawh hong pai pah un. Appointment date ma kalkhat a kisap in nong paipat a leh sitnite in buaipih man nawnlo ding hi.\nZU KAMNAM SA IN ZUM PAI KEN : Kongit sanggam U leh Nau a kuama ciat min kitaih tawh a awk te zong ki samsam ta hi. Tua a hih manin UN interview, RST, RSC hita leh department a tuamtuam ah UN tawh kisai intervie -w naneih ding ciangin hehpihna tawh Zukam namsa, Sadah muamkawm, Kunza kamsan kawmsa cih peuh mahin napai kei hamtang un. Tuhun ah UN interview hong kisap leh ahampha mahmah i hi a, thunei te maiah interview i neih ding ciang in kisilsa, Hanawt, maiphiatsa in paisawm tek hamtang ni. I mipih te pawl khat interview a pai ciangin Zu namsa pai ahih manin thunei te’n ko kagam vuah hongla dinga interview neiding hih bang a hong pai naciah phot in nidang ciang hong sam kik nung cih tawh a interview ding kisot to a bang hun ciang amah kisam kik ding cih kithei nawnlo hi. UN zum bek hilo vak suk vaktoh nate ah zong kidawm tek ni. Genteh na: Zato, Sikhan i pai ding ciangin zong ki dawm tek ni.\nGRAB CAR TAWH ZAM ZUM PAIDAN DING: ZAM zum na hawh nop leh baihlua ta! ZAM zum address natheih kei leh GRABCAR na sapciang DROP OFF a cih namun ah ZOMI na gelh khitphetin Zomi Association of Malaysia hong suakpah in naut hunhun in na Grabcar hawlpa sam lecin lung muanhuai takin hong kha ziau ding hi.\n2016 Zomi Khuado pawi aa Zolia/Zotaang leh Idol kidem na video ZAM zum ah kilei thei ta hi.\nKimat kihen na tuahkhak leh: ZAM member te ki mat kihenna tuahkhak uh leh Sia Tuangpu: 016 254 4093, Sia Go Mang: 018 202 1216.\nMalaysia gam ah ei Zomi/gamdang mite adingin koikoi ah zato lupman khang mahmah hi. Maikum 2017 sung ah zong hong khan behlai ding hi. UKM cheras zatopi in November kha a kipan UN card neite alang khiam nonlo hi. UNHCR te hong vaihawmsak ahi Qualitas mah zuan masa hamtangh ni. ZAM palai ten nau suahna koitak hi leh hoih pen diam cih kilungngai kawmkawm a, Hih a nuai a Zato a hoihpen leh tawmbei pen dingin kathei uh hi. Hih zato a I suah nop leh nausuah ma in 2-3 vei bang kilak masak kul hi.\nKIDAWM KIDAWM!: Kawlgam ah Rakhai kala i cih te leh kawlte kinak buaina hangin Malaysia hong lawh khak ding ki lipkhap mahmah a hihmanin vaksuk vaktoh na ah pilvang tak a i om theih nang i kitheisak hi. Malay gammi te mahmah in zong kawlgam Embassy mai ah lungphona nei uhhi. Thusitna khat peuh natuah leh ZOMI nahih na ZAM card leh Palai te phone No. te lim tak kem in.\nMRT MEILENG KHAKHAT SUNG FREE: Malaysia gam sung kikawmnading in alamthak, abawlthak uh ahi MRT (Mass Rapid Transit) pen Station pawlkhat man siangta ahih manin, December 16 ni akipan taisakta ding uh hi. Hih azawh masak uh “First Phase MRT” pen Sungai Buloh–Kajang Line kici a, hih meileng tuanman kha khatsung lalo in kitaisakding cih Malaysia Prime Minister Datuk Seri Najib Razak in honpawi ah genkhia hi. Hih MRT meileng pen 16-12-2016 (Friday) zingsang 6am in kizang tading hi. MRT meileng tuanman bek thamlo, meileng Station te ki zop kikawm nadingin aki zang Feeder Bus tezong khakhat sungmah amawkna in kitaisakding cihi. 16 December 2016 pan January 16,2017 ni kikal sung teng hiding hi. MRT Station pen 12 hi a, MRT Station thakte pen Sungai Buloh, Kampung Selamat, Kwasa Damansara, Kwasa Sentral, Kota Damansara, Surian,Mutiara Damansara Bandar Utama, Taman Tun Datuk Ismail, Phileo, Pusat Bandar Damansara, Semantan cihte ahihi. Hih azawh masak uh “First Phase” pen asauna 21 KM hi a, Selangor State sung aom Sungai Buloh pan in KL, Damansara aom Semantan Station dong ahihi. Ref:Zomi Daily\nPrevious: US Congresswomen in US in Syrian Rebels te galvan tawh huhmah hi ci ~ TK Lian\nNext: Messiah Lapi na zangei hiam ~ Khaibawi\nSihkohna le dahpihna: Rev. Tun Khan Zam (Tungzang)\nLondon Parliament innpi maiah temtawi pasal khat kiman, buaina kizom toto


url: =Sabbath School Lesson 4 ~ MUC\nAdmin 10:51:00 AM Articles, Sabbath School Lesson\nLESSON 4 JULY 18 – 24\nSABBATH NITAK: TU KAAL SUNG SIM DING: Jonah 1 – 4; 2Kum. 14: 25; Isaiah 56: 7; 44: 8; Matt. 12: 40; Mang. 14: 6 – 12.\nKAMNGAH: Tua ciangin Peter thugen kipan a, “Pasian in angvan tuam nei lo in minam khempeuh panin amah kihta-in a dik-a gamta mite khempeuh a sanna thu, amaan a hihna teltakin ka thei ta hi” (Sawl. 10: 34, 35).\nHebrew mi kamsangpa Jonah in ama nopsak paisanin a ut loh khat nasem kamsangpa hi. Amah pen Jeroboam II, BC 650 kim a a nungta kamsangpa hi (2Kum. 14: 25).\nThuciam Lui sungah namdang mite’ tungah nasem kamsang Jonah bek mah om hi. Minam khempeuh a Piangsak Pa Pasian in Ama teltuam mite bek in hotkhiatna ngah dingin ciangtan lo hi. Jonah in hih thu a telloh hangin, Isaiah, David cihte in namdangte kihotkhiatna limgen mahmah uh hi. Thuciam Thak sungah zong Jew mite in Gentile mite kihonkhia ding ahihna thu tel zo taktak lo uh hi.\nJonah in namdangte’ kiangah pai-in Pasian’ hotkhiatna thu puak dingin pai nuam lo hi (Jonah 4). Jonah in kineih khem mawkmawk lo-in a lungsim takpi genkhia hi. Ahi zongin Pasian in mi nam khempeuh a hotkhiatnopna theitelsak hi. Jonah’ nunzia in namdang tuamtuamte’ tungah hotkhiat nasepzia ding hong hilh hi.\nA KHIAL KAMSANGPA\n2Kum. 14: 25 sim in. Jonah thu bang hong hilh hiam? Jonah in bangci khuavak limcing hiam?\nJonah Bu sung simloh Thuciam Lui sungah 2Kum. 14: 25 sungah Jonah’ thu i mu thei hi. Syria-te in galzo-in Israel gam a laksak uh, Israel mite in ngah kik ding hi, ci-in Jonah in a gen manin Israelte lakah minphatna ngah hi.\nJonah in Gath Hepher khua mi khat hi. Hih mun in Israel khanglam Zebulun, Nazareth panin gamla lo khua khat hi. Cihnopna-ah, Jesuh le Jonah pen Galilee kamsang tuak hi-in, kum 650 kihal uh hi.\nJonah 1: 1 – 3, 9, 12; 3: 3 – 10; 2: 1- 9 sim in. Jonah’ nunzia, a sia, a pha, bang pulaak hiam?\nJonah Bu sungah a thanemna le a thangahna, a sepnopna, a langpanna, thuhilh ding a utna le thumanna cihte kigawmzau hi. Jonah pen Pasian’ tungah citak mi khat hi. Lawpna nei hi. Thunget a um mi khat hi. Ahi zongin lungsim ngaihsunna picing nei lo hi. Angsung thu thei hi. Thuhnopna lungsim nei hi. Jonah pen Topa’ sila khat hi napi (2Kum. 14: 25), a lungsim puakzia Pasian’ deihna tawh kituak lo hi. Bang bang siatna tawh kidim mah taleh, Pasian’ zat ding a ut nak leh, Pasian in tua bang mite zang thei veve hi.\nSiatna lianpi nei napi, ahi zongin Pasian in a zat veve mi Lai Siangtho sungah na theih a om hiam? Pasian’ hong hotkhiatna thu tangko dingin Pasian in mi ginalote zong zang thei veve cih thu in lametna bang hong guan hiam?\nPASIAN NASEM HUN MASALAM\nPasian in Jonah kiangah Ninevehah pai in ci-in thupia hi. Thuciam Lui sungah mun dangte sangin Zionah pai ding sawlna tam om zaw hi. Pasian’ teel Judah mite in nam dangte a makaih ding Pasian in a geelkholhsaksa hi (Isa. 56: 7). Khrih nungzui ding mite etteh ding a matai Jonah in milim biakna tawh kidim, a gilo, siatna dim Ninevehah a va pai ding pen piangsa thei mahmah lo hi. Jonah in Pasian’ sawlna tawh kilehbulhin paikhia dingin hong kithawi hi. Pasian’ sawlna bangin a sem nuam lo Jonah in Pasian’ langpangpa hong suak hi.\nJonah 1: 3 – 17 sim in. Bang thumanpha nuntakpih ding na thei hiam?\nPasian in huihpi tungtawnin Jonah’ langpanna thuhilh hi. Kamsangpa in Pasian’ sawl a man loh hangin huih in Pasian’ sawlna mang hi (Mark 4: 41). Huihpi nungin Gentile mite in thungenin a om laitakun Jonah ihmu hithiat hi (Jonah 1: 14). Jonah in ama hangin huihpi nung hi, cih phawk hi. Na khempeuh a Piangsak Pasian pulaak thei bilbel hi. “ Kei in Hebrew mi khat ka hi hi,” cih thu in, a mi nam le a biakna pulaak hi. Tembawhawlte in ahih theihzahun huihpi lakpan suahtak ding hamciam uh hi. Hehpihna lungsim nei uh ahih manun, Jonah’ ngetna mangnuam pah lo uh hi (A lungkhauh kamsangpa in midangte a suahtak theih nadingun, amah le amah kipia ngam bilbel hi). Pasian’ sawl manglo kimlai mah, Pasian in Jonah tungtawnin tembaw sung a mite in a nungta Pasian thei-in, tembawhawlte in Pasian bia uh hi. Hih mite in Jonah’ mi ngah masa penpente hong suak hi.\nJonah’ suahtakzia a lamdan mah bangin tembaw kisia lo-in a suahtaak zong lamdang hi. Pasian in ngasa gol mahmah khat geelsa-in koih hi. Bang ngasa nam cih kithei lo hi. Ngasa gil sung pan Jonah suahtaklam i thei hi. Hih thute in Pasian in mi khempeuh itin, khoi-in, kemcing a, mi khempeuh honkhia nuam hi, cih hong hilh hi.\nBang bang ahi zong, na khempeuh Piangsak Pa, Pasian khat bek om hi (Isa. 44:8; 45: 5, 6). Mi khat peuh in na khat peuh a biak leh milim bia hi-in, khialhna lianpi hi. Pasian lo pasian khat tungah thunget pen zuaukhemna hi. Bang hangin hih thu, hotkhiat nasepna ah thupi mahmah hiam?\nNgapi’ gil sungah Jonah thuak ni thum in Khrih’ sihna le a thawhkikna limcing khol hi (Jonah 1: 17 – 2:10; Matt. 12: 40). Pasian in Jonah suahtak nadingin ngapi khat sawl hi. Tuipi tungah nasem mi kimkhat whale gilpi sung pan a suakta mi om hi.Ahi zongin Jonah suahtakna ahih leh a lamdang mahmah Pasian’ nasepna ahi hi. Pasian in mihingte’ nuntakna ah a tawntungin na lamdang bawl den hi.\nZan thum le sun thum cih kammal in nidanglai mite’ kampau khat hi-in, misite omna (sheol) manawhin pai hi, cihna limcing hi. Jonah thuakdan ngaihsun lehang, si khin takpi leh kilawm hi. Jonah in ngapi gil sung panin thunget kipan hi. Tembaw ukte in thungen lo Jonah thungen dingin sawl uh hi. Tu-in ngapi sungom lamet bei Jonah in thungenta hi. Cihmawh ciang bekin thungen ding hi lo-in, a tawntungin thu nget kisam hi. Jonah’ thunget a tomin lungdamkohna vive hi. A thunget khennga-in kimu thei hi.\n(1). Thumasa, (2). A hingimna zia (3) Pasian’ huh ding ngetna (4) Pasian’ nasep pulaakna (5). Pasian’ tungah kamciam le ama hotna teci panna cihte kimu thei hi. Topa aw nong suahtaksak leh, ci-in a sep a bawl ding kamciam pia hi. Kua in tua bangin thungen ngei lo? Na kamciam bangin na sem takpi hiam?\nMatt. 12: 40 sim in. Koi bangin Khrih in Jonah’thu pulaakin, Ama nuntakna ciing hiam? Jn. 2: 19 – 22.\nTopa in ngasa khat sawlin, gun gei-ah luakhiasakin Jonah suakta hi (Jonah 2: 10). Pasian in tembawhawlte sep theihlohte sem hi. Khrih in sihna pan a thawhkhit ciang, mun khempeuhah pai dingin a nungzuite thupia hi. Tua bang mahin Jonah zong ngapi sung pan a suahtak khit ciangin Gentile mite lakah nasemin, lawhcing mahmah kamsang khat hong suak hi. Jonah’ hotkhiatngahna in Pasian’ hong hehpih hotkhiat pulaak hi. Niinbulom tawh kidim ngasa sung pan Jonah’ suahtakna in siatna tawh kidim Assyrian mite in sihna ding pan a suahtakna uh teci hong suak hi.\nJonah 3 sim in. Gammial nasepna le hotkhiat nasepna tawh kisai bang thu pulaak hiam?\nJonah tungah a nihveina Topa’ thu tunga: Nineveh ah pai inla kong gen thu va tangko in” (Jonah 3: 1, 2). Hih munah a thupi gamtatna pulaak kammal nih om hi. Pasian in “pai in” ci hi. Jonah in Pasian’ sawl nial khin hi mah taleh, khat vei sawl veve lai hi. Pasian in Jonah tungah hun hoih khat vei pia lai hi. Hih thu in Khrih’ nasepzia hong hilh hi. Minamte a va zuan ding i hi hi. Thuciam Lui hun lai-in ahih leh, minamte in amaute zuan zaw uh hi.\nNihna ah: “tangko.” Lai Siangtho in tangko, genkhia cih tawh kisai tampi hong hilh hi. Lungdamna thu tangko ding kisapzia zong hong hilh hi. Jonah in Pasian’ piak thute a tangko ding ahi hi. I gen ding thute in Pasian aa ahi hi. Ei aa hi lo hi.\nPasian’ kiang panin thukhenna, kamciam, a lauhuai thute hong pai hi. Jonah’ thupuak in ni 40 khit ciangin Topa in thu hong khen ding a, Nineveh khuapi kisia ding hi (Jonah 3:4). Ahi zongin lametna, suahtakna, le hotkhiatna lampi om hi, ci-in zong tangko hi. Tua thu a um mi khempeuh siatna pan suakta ding hi. Tawntung Lungdamna Thu’ thulaigil in Pasian’ thukhenna tawh kisai hi (Mang. 14: 6 – 12). Lungdamna Thu le thukhenna tonkhawm hi. Mawhna, sihna cihte tawh kipelh nadingin Lungdamna Thu bek om hi. Thukhenna om lo-in hotkhiatna bucing lo hi. A nihin pulaak tuak ding kisam hi.\nThuman thutak tawh kituak lo hi ta mahleh, mi nih le thumte’ deihna zuihna hangin siatna tampi hong tung hi. Tua bang hi kei leh mite in tatkhiatna thu a tel nadingin a mun le mual, hun tawh kizui-in pulaak gensiam kisam a, ahi zongin a man lo thu tawh helhzau ding hi lo hi.\nJonah 3: 5 – 10 in bang thupiang pulaak hiam? Nineveh khua mite in a upna thu gamtatna in zuipah hi. Amaute’ upna hangin siatna tawh kipelh uh hi. Pasian in kamciam a hong piak mah bangin, a lauhuai vauhilhna zong hong gen hi. I ngah ding thupha, ahih kei leh siatna bang tungah kinga-in a tuak ding i hiam?\nKamsangpa in Pasian’ na sem ding a nawngkaisak, a dongtangsak nate in mun gamlatluatna, huihnung, ngasa, tembawhawlte, Nineveh khua mite hi lo hi. Amah mah hi zen hi. Nineveh khua mite’ thu upna le Jonah’ uplohzia, mite siat ding bek a ngaihsutnate kilamdang mahmah hi. Lai Siangtho sungah, Pasian in hehpihna nei, lungduai, thuak keikai, itna tawh kidim, siatna tawh kipelhsak cihte hangin a hehsuakin Pasian a mawhsak, Jonah bek mah hi.\nMi tampi in Pasian’ zia le tongte hangin lungdam kipak zaw uh hi. Nineveh khua mite in siatna kidim ahih hangun, a mawhna uh kisik ahih manun Pasian in siatna tawh kipelhsak ahihlam a lungdam masa penpen ding Jonah hi napi, a gen bangin tangtung lo ding hita, kamsang zuau hong kici ding hi tah! ci-in Pasian’ hehpih itna hangin hehin a thangpaai mahmah hi. Tua khuapi sunga mite’ nuntak manphatna tel lo-in, ama min siat ding patauh cihtakin patau hi. A kisik mite Pasian in a hehpih manin Jonah lungdam het lo, nak heh mahmah zawsop hi. Ellen G. White, Prophets and Kings, 271.\nJonah 4: 10, 11 sim in. Mihing’ siatna tawh kilehbulh Pasian’ zia le tong bang pulaak hiam? Eite thu hong khen ding i lawmte (mihing) hi lo-in, Pasian ahih manin bang hangin nuam huai hiam?\nJonah 4 sungah Jonah a hehna nih vei kimu thei hi. Bang hang a heh hiam cih leh, Pasian in a gen bangin siatna tungsak lo-in mihing tul za khat valte siatna tawh kipelh sak hi. Jonah heh hi. Bang hang hiam cihleh a lu tunga zam lenggui keu hi. Ama aa ding bekin a nungta mi kipuahpha ta hen. Pasian in, mi khempeuhte’ Pa ahih manin Jonah in midangte zong sanggam bangin a ngaihsut na’ngin hilh hi. Pasian a langdo mite zong amah bangin Pasian’ it mihing ahihlam Jonah in a tel ding kisam hi. Lenggui khat sangin mihing tul za khat manpha zaw buang lo diam?\nTopa in Jonah a tai-na ngaihsun kik in. Tua bang mahin Pasian in eite zong a hong hilhna a om kha hiam? Angsung hamphatna, mimal hamphatna bek ngaihsunin a mangthang mite awlmawh lo-in na om kha hiam?\nSIMBEH DING: Cornelius inn a kikhawm mite’ tungah Peter in a mangmat lamdang a sakziate pulaak hi. Peter in tua muna kikhawm Gentile le Jew mite Kha Siangtho in ompih hi, cih theitel hi.Jew mite’ tungah kipia Kha Siangtho mah, Gentile mite’ tungah zong kipia hi, ci-in teci pang hi. Peter in kuamah deidan lo-in nasem dingin Pasian in hilh khin hi. Paul le Barnabas in zong Gentile mite lakah tua bang buaina thuak uh hi. A hong hotkhiatna dingin, Khrih in kilamdanna khempeuh, mawhna kici khempeuh hong hepkhiatsak hi. Tua bangin Peter in thu a gen ciangin pawl sung buainate veengthei hi. Ellen G. White, The Acts of the Apostles, 193, 194.\n1. Peter’ mangmat siksanin mi kim khat in sa siang le sa sianglo, nek le dawn tawh kisai thupiakte, bei khin ta hi, ci uh hi. Peter’ mangmat in ngimna nei hi-a, tua ngimna Peter mahmah tungah\nkihilh hi. Gentile (mi sianglo) le Jew (mi siang ) ci-in khen kei in, cih thu hi hi (Sawl. 10: 28). Tua hi-in Peter’ mangmat in nek le dawn thu tawh kisai a hilhna hi lo-in, Pasian in pau le ham, minam siksanin kuamah khentuam nei lo hi, ci-in a hong hilhna hi zaw hi. Bang hangin Peter’ mangmat in nek le dawn thu tawh kisai hi, ci uh hi ding hiam? Koi bangin Lai Siangtho simin theihtelsiamna kitangsapzia na phawk hiam?\n2. Rom. 2: 14 – 16 limtakin ngaihsun in. Bangci-in pawlpi in hotkhiat nasep sem leh kilawm hiam? I thupuakte nuntak pih kei leng, bang hangin mite tungah va gen kul hiam?\n3. Tuhunin kizang thei ding bang thute hong hilh hiam? Gentehna-in: (1) mimal nasep (2) Lungdamna Thu (3). Lai Siangtho (4). I mavuan (5). Jerusalema makaite khat le khat kizopzia uh cihte tawh kisai-in Sawl. 15: 1- 35 sim in. Tuhun aa dingin Jerusalem a kikupna etteh takcing hi.


url: =Kumpi Nihnate 21 | Siantongluan\nKumpi Nihnate 21\nManasseh in uk ding a kipatin kum sawmlenih pha a, amah in Jerusalem-ah kum sawmngalenga sung a uk hi. Ama nu min Hefzibah ahi hi.\nTopa in Israel mite mai-ah a hawlkhiat minamte gamtatna a kihhuaite mah bangin Topa muhna-ah amah a sia gamta hi.\nBang hang hiam cih leh amah in a pa Hezekiah suksiatsa mualtunga biaknate lamkik hi. Tua ciangin amah in Baal-a dingin biakna taute phut a, Israel kumpi Ahab bawl bangin Asherah milim khat bawl a, vantunga om nate khempeuh bia-in tuate na a sem hi.\nTua ciangin Topa in, "Jerusalem-ah ka min ka koih ding hi," a cihna Topa biakinn sungah amah in biakna taute lam hi.\nTua ciangin amah in Topa biakinn tual nihte tungah vantunga om nate khempeuh-a dingin biakna taute a lam hi.\nTua ciangin amah in biakna-in a tapa hal a, aisanna leh mailam thugen kholhnate semin, vankah theite leh aisante tawh na semkhawm hi. Topa muhna-ah amah a sia tampi gamta a, amah hehsak hi.\nTua ciangin Topa in David leh a tapa Solomon tungah, "Israel minam khempeuh sung panin ka teelkhiat hih biakinn sung leh Jerusalem-ah ka min ka koih tawntung ding hi. Amaute ka thupiaksa khempeuh tawh kizui, leh ka nasempa Moses in amaute a piak thukham khempeuh tawh kizui-in gamtat ding a kingaihsut nak uh leh, a pu a pate uh tungah ka piak gamsungah Israel mite mi vakvai ka hisak nawn kei ding hi," a cihna biakinn sungah amah in ama bawlsa a kiseek Asherah milim a koih hi.\nAhih hangin amaute in thu ngailo uh a, Topa in Israel-te mai-ah a suksiat minamte gamtatna sangin a siahuaizaw a gamtatna dingun Manasseh in amaute a zol hi.\nTua ciangin Topa in kamsangte ahi a nasemte tung tawnin gen a,\n"Judah kumpipa Manasseh in hih a kihhuai nate sem a, ama ma-a Amor mite gamtatna sangin a siazaw-in na semin a milimte tawh Judah mite zong khialsak khin hi.\nTua ahih ciangin Israel Pasian Topa in hih bangin ci hi: En un, a za mite khempeuh bilte a vut ding siatna Jerusalem leh Judah tungah ka tungsak ding hi.\nKeimah in Samaria leh Ahab leh ama suante gim ka piak bangin Jerusalem tungah gimna ka tungsak ding hi. Tua ciangin mi khat in pakan a nul bangin keimah in Jerusalem nulin ka lumlet ding hi.\nTua ciangin keimah in ka mi a omlaite paiikhia-in amau galte tungah ka pia ding a, amaute pen a galte mat ding mi leh vankiate suak ding uh hi;\nbang hang hiam cih leh a pu a pate uh Egypt panin hong paikhiata kipan tuni dongin keima muhna-ah a sia gamta-in kei hong hehsak uh hi," a ci hi.\nTua thamloin Topa muhna-ah amaute a sia a gamtatna dingun amah in Judah mite a khialhsak banah, Jerusalem mong khat pan mong khat sisan tawh a kidimsak dongin Manasseh in mawhna baanglo mi tampi a that hi.\nManasseh sepna a omlaite, a hih khempeuh, leh ama hihsa a khialhna, Judah Kumpite Khang Tangthu Laibu sungah kigelh hi.\nTua ciangin Manasseh si a, Uzza huansung, ama inn huansungah kivui hi. Tua ciangin ama tangin a tapa Amon in a uk hi.\nAmon in uk ding a kipatin kum sawmnihlenih pha a, amah in Jerusalem-ah kum nih sung uk hi. Ama nu min Meshullemeth hi a, Jotbah khuami Haruz tanu ahi hi.\nA pa Manasseh gamtat bangin Topa muhna-ah amah a sia gamta hi.\nAmah in a pa khekhap khempeuh tawn a, a pa in a na a sepsak milimte na mah semin tuate a bia hi.\nAmah in a pu a pate Pasian, Topa nusia a, Topa lampi tawnlo hi.\nTua ciangin Amon nasemte in amah sawmsim uh a, ama inn sungah kumpipa a that uh hi.\nAhih hangin tua gammite in Kumpi Amon a sawmsimte khempeuh that leuleu uh a, tua ciangin tua gammite in ama tangin a tapa Josiah kumpi-in a koih uh hi.\nTu-in Amon hihsa a gamtatna a omlaite pen Judah Kumpite Khang Tangthu Laibu sungah kigelh hi.\nTua ciangin Uzza huansung ama hanah amah kivui a, ama tangin a tapa Josiah in a uk hi.


url: =Malaysia, Kajang aom suaizuakna khatah damiah lutin Rm100,000 man puakhia ~ ZD :: ZOMI DAILY\nposted on 4 April 2017 at 9:53 pm Lomkholna: Malaysia, News, Sawltak, World\nMalaysia, Kajang vengsung aom vanmanpha zuakna Jewellery Shop khatah damiah te lutin Rm100,000 manneiding puakhia uh cih theStar pan kiza hi. Damiah “Robber” pen mi 4 pha uh a, Jalan Tun Abd Aziz lampitung aom suaisai ah zanni Monday nitaklam 6pm hunpawl in alut uh ahihi.\nKajang OCPD Asst Comm Othman Nayan in agenkhiatna ah damiah mi 4 in aluh uh hi a, Motorcycle lukhu khutek uh cihi. Tua Motorcycle Helmet tezong apualam panin amel aki telloding in amaan kizut “Tinted Visors” in kizut cihi.\nSuai zuakna Jewellery Shop pen Ground Floor ah aom hi a, CCTV Video panin aki etkik ciangin mi 4 lakah khatin apualam ah dinsa in kongkhak ngeiah ngakcip hi. Akhut sungah tawikhat nei a, tuapen thau hiding in ki ummawh hi.\nSaisung ah alut khatpa in vanmanpha akikoihna Display Case manbizu teng sekpi tawh khawngkham ziahziah in, asung pan van manpha teng adang nihte in luakkhia ziahziah uhhi.\nHih damiah te alutlaitak in sai nasem zong mi 4 aom hi a, khat pen Customers tetawh akiholim laitak uh ahihi. Damiah te gamtat sungteng tua Customers tezong tucip uh a, bangmah tangkhia ngamlo cihi.\nAdang khatpen zumsung Office sungah aom laitak hi in, tualo adang Staff nihte pen Counter nunglam ah aomlaitak uh ahihi.\nKajang Police te genna ah hih buaina apianzawh Minute 30 khitkhawng ciangin vanzuak nasemkhat in Police Report bawlpan cihi. Vanzuakna saisungteng Police te’n Checking bawl uh a, Fingerprints 10 bang mukhia uhhi.\nVideo etnopleh: Gold robbery in Kajang\nHih vanmanpha zuakna Jewellery Shop pen thumvei damiah alutna hita kici hi. 2005 kumin khatvei lutmasa in, tuazawh 2015 kum ciangin khatvei lutkik leuleu hi. Sai akipatkhiat kumpen 1997 kumpekpan hi a, tutung damiah luttawh hileh thumvei vilvel alutna hita hi.\nKajang Police te’n akisamteng Record bawl uh a, migilo thautawi “Armed Gang Robbery” hiding in ummawh uh cih kiza hi.\nAlso read: Malaysia Shopping Mall khatah damiah lutin RM700,000 mannei puakhia ~ ZD\nHihbangdan in vanmanpha zuakna Jewellery Shop te ah damiah lut cihpen kiza zelzel hi. Suntangpi, mipi muhna mahah damiah kitaih ngammawk uhhi. Hihbangin Shopping Mall sungleh Jewellery Shop te ah damiah alut ngamte’n gamdangmi tebel hong kihta hetlo ngelngelding uhhi. ZD Sawltak #zomidaily\nPrevious: Phone Charging sa in luppihkha ahih manin sihlawh dektak ~ ZD\nNext: New Zealand gamsung ah Cyclone Debbie in nawkleuleu ~ ZD


url: =SINGLAMTEH - GOOD FRIDAY LE EASTER THUZUNG. Agelh ~ Revd Mang Tungg Thang, MIT - Laibu Saal\nHome > Thuluui/Articles > SINGLAMTEH - GOOD FRIDAY LE EASTER THUZUNG. Agelh ~ Revd Mang Tungg Thang, MIT\nSINGLAMTEH - GOOD FRIDAY LE EASTER THUZUNG. Agelh ~ Revd Mang Tungg Thang, MIT\nSINGLAMTEH - GOOD FRIDAY LE EASTER THUZUNG\nAgelh ~ Revd Mang Tungg Thang, MIT\nLai Siangtho bulphuh: Kolose 1:20-\nPasian in a Tapa zangin na khempeuh ama kiangah kaihkik ding asehsa ahi hi. Tua ahih manin singlamteh tungah a Tapa a sihna hangin amah tawh kilemkik theihna ding hong omsak ahih manin, leitung, vantunga om khempeuh ama kiangah a hong tunkik ahi hi.\nTukum Ningani-pha (Good Friday) leh Thawhkikni (Easter) tawh kisai-a I lungngaih khop dingin Singlamteh thukong teel hi. Singlamteh icih pen thu-um mi khatciat in ineu lai-a kipan izak/theih ahihi. Ahi zongin tuni-in ‘Nang’ Singlamteh bangci bangin tel na hiam?’ cih kidongh nuam masa hi hang. Leitung mi khempeuh gumkhia dingin Topa Jesuh hong sihna Singlamteh in tuni eite’ tungah bang hong gen nuamin, bang hong laklai ahiam? cih I lungngaih ding ahihi. A beisa hun-a a lipkhaphuai bel Singlamteh tungah Topa Jesuh hong sih manin tu-in mitampi’ pahtak Singlamteh hong suakin leitung tangthu hong lumlet ahihi. Kum simin Good Friday leh Easter Sunday I bawlna ah bangtan phattuamna ngahin man nei a hiam? Singlamteh ii vangliatna nasep lianpi I mumu lai mah hiam?\nTangthu sunga Singlamteh:\nTangthu sungah singlamteh pen nam nga in kigen hi:\n(1) The Greek Cross pen The Equilateral Cross zong kici-in “+”lim ahihi. Assyria te pasian ‘Anu’ ciaptehna lim ahihi;\n(2) St. Andrew’s Cross pen Crux dessussata zongkici-a “Ï” lim hi-in Scotland mi St. Andrew a bawlsiat-a a kithahna ahihi;\n(3) The Latin Cross pen Crux immissa kici-a\nlim hi-in Jesuh hong pai ma-in a kizangh lim khat ahihi;\n(4) The Handled Cross pen the Cross potencee zong kici-a pasian khut in a letna lim gen nuam hi;\n(5) The Gammate Cross cih pen Greekte’ laimal gamma li a kilemtuah hi-in, India-te in Swastika a cih Buddha khekhap tawh a kibang ahihi. Christian cross pen Latin cross tawh a kibang pen ahihi. Singlamteh pen a kiphut suk ahi Pasian leh mihing kizopna (a tunglam=vertical) leh a paiphei ahi mihing leh mihing kizopna (a pheilam=horizontal) a kikilh khawm lim ahihi. Tua hi-in Singlamteh tawh kisai thu tampi om lakah thu li sutsuk ni:\n1. Singlamteh pen Mingongtatte’ Kithahna (Execution of the Evils)\nThu ciamlui hun sung Moses hun lai-in migilote sing tungah na khai-in kithahna na zangh uhhi (Gamlak 25:4). Bekthamlo tua a kikhai mi luang pen zan thapai khailo-in phum pah ding ci hi(Thuhilhkik 21:22-23; John 19:31). Tua banah mignalote khuapi pua lamah na that ding uhhi (1Kumpi 21:13). Singlamteh tunga kithahna pen a maizumhuai pen leh a siapen thukhen daan piakna ahihi. Tangthu sungah singlamteh tung-a kithahna pen Phoenician mite in a zat masakin kiciamteh hi. Tua panin Greekte, Romte cih bangin hong zangh toto uhhi. Greek tangthu siamHerodotus (485-426BC) in Persia te’n singlamteh tunga thahna pen thukhenna tawh thahna-in zangh cih thu na gen hi. 314 BC pawl-in Alexander in a langpang ulian 30 singlamteh tungah a thahna a kum a kiciamteh masa pawl ahihi.\n2. Singlamteh pen Nisim Puakding (Must take Eachday)\nThuciam Thak sungah Topa Jesuh in, “Mi khatpeuh ka nungzui a suahnop leh ama deihna bangin gamta nawnloin a singlamteh kisuanin hong zui ding hi” (Mark 8:34) na ci hi. Hih tawh kisai-in ngaihsun lehang Jesuh nungzui a suak nuam mi in Singlamteh pen nisim a phawk ding bek hilo-in puak ngiat dingin na gen hi. I phawk gige ding pen Topa’ tha tawh kipua zo bek ding cih ahihi. Ei mihingte’ tha bek tawh cikmah-a puak zawh ding hingei lo hi. Tua manin nungzui a suak dingte in Jesuh piak, ama hong guat singlamteh nei ciat hi cih a phawkhuai ahihi. Pawl khat in a genna ah nisim singlamteh pua cih pen nisim Jesuh tawh sihkhopna cih lungsim khat I puak ding a genna ci hi. Thu dang khatin gen lehang tua pen ama cilehsa’ deihloh, gamtat noploh thu/na khat ahihi. Tua pen nusiat theih hilo-in la phuak siampa George Bennard (1873-1958) in,The Old Rugged Cross cih la sungah, ‘Tua singlamteh khahlo lenlen ning, Kham lukhu ka khekna ni mateng’ a cih pen ahihi. Tua singlamteh khah suah mawkin, pua kei kha leng thupha leh thaman ding pen in na ngak lo-in a omlo ding hita hi. Tua manin tua singlamteh in kipawl/selpih imuh theihloh tampi nei hi cih hong musak hi. I puak den ding pen Pasian tawh kizopna a bulpi om masa-in tua panin mihingte leh mihing kizopna in a zuih ding a kikhen theilo thu guipi (principle) ahihi.\n3. Singlamteh pen Miphapen Jesuh Kigawhna (Sacrifice of the Holiest)\nPasian ii Tapa ahi Topa Jesuh pen a siangthopen hi-in a vanglian pen zong ahihna hangin a ninpen (mawhpen) leh a niampen (neupen) cih mun hong lazo bek ahihi. Tua calvary singlamteh tunga kigo teng in na khempeuh a huamkim ahihi – hoihna (Jesuh), siatna, phatna (pha a kisa mihingte), mawhna, gitlohna khempeuha vekpi-in Jesuh tungah Pasian in a suat tak ciangin a lipkhaphuai, a muhdahhuai pen Jesuh hongsuak-a tua singlamteh tungah a om laitak Pasian in taisan-in, Jesuh tawh mawhna khempeuh Singlamteh tungah a kigo khawm ahihi. Leitung mawhna khempeuh a puakhia Pasian tuuno ci-in Johan in a gen mah bangin tua bang siatna, natna, gitlohna, mawhna citeng a vekpi lianlua, giklua ahih manin leitung in pua zolo-in hong kiliing gawpin, sun nipi in zong na nung ngatin khua hong mial hi.Hih singlamteh a pua dingin hong pai bek hilo-in a tunga si ding cih Jesuh’kung hi. Jesuh calvary mual ah mi tampi mai-ah kisaangkhai to-in mi khempeuh, na khempeuh muh dingin singlamteh tung a kikhai ahih.\nSinglamteh tunga Mi phapen Jesuh in mi mawhpen mun hong la-a, a hatpen in a guallelpen, a saangpen in a niampen mun hong lakna ahihi (Fil 2:6-8). Pasian in hih calvary mual tungah sihna, mawhna, gitlohna, natna cihte thatin a go ahihi. Tuate hangin amah a um mite in hotkhiatna angah nading ahihi. Roman Emperor Constantine the Great (AD 274-337) in galdo ding a kuan lai-in a mang sungah Singlamteh vaang taang vantung ah mu-a, ‘hih lim tawh zo ding’ cih kammal hangin galzo takpi-a Nipi ni biakpiakna ni-in hong ciamteh hi. Tua hun-a kipan tawl khat sung a Empire ah nopsakna, daihna om a, Christian te’n zong bawlsiatna panin biakna lam suahtakna hong ngah hi. Hih pen Jesuh Singlamteh in lamdang takin leitung tangthu a khelna ahihi. St. Augustine in, ‘Jesuh singlamteh tung nang ading a pumpi kibulh zo, tu-in na kha adingin hong kibulh zo lai ding hi’ ci hi.\n4. Singlamteh pen Na Khempeuh Kimuhtuahna (Convergence of All)\nLeitung-a mihoihpen/migipente, migilopente, leh Pasian’ Tapa Jesuh Calvary mual tungah hong kimutuah ngeingai uhhi. Kolose sunga Paul gen ahi,na khempeuh Calvary mual tunga Singlamteh ah hong kituah-a, tua hun laitak-in ni in zong en zolo-in a vaang hong mial-a, leitung in zong thuak zolo-in hong liing hi. Efesa 2:16 sungah, Singlamteh tungah a sihna tawh Khrih in kilangneihna beisak a, tua Singlamteh hangin minam nihte pawlkhat suahin Pasian kiang a tun'pih hi, ci-in kigelh hi. Tuni-in thu tuamtuam hanga piang buainate kilem kikna ding, Pasian tawh ahizongin, mipawl leh midang kikal ahizong, mimal kikal ahizongin kilem kikna tuaSinglamteh in a sepsa hi-a, singlamteh’ nasep tuni dong igen, isepsep lai ding a kisam ahih lam hong lak toto-in thu hong sutsut lai hi. Tua banah mailam ah zong lak toto lai ding-a, tatsat lo-in gen toto lai ding hi.\nTua calvary mual ah galkapte ahi tei leh namsau tawite, mihonpite, nungzuite, mihoih, misia, mi kiphasak cihte namkimtak-a a kituahna munah Satan zong na kihelin, “Pasian Tapa na hihtakpi lehSinglamteh tung panin hong kumsuk in"(Mt. 27:40) cisak-a, Jesuh ni sawmli antangin a omlai Dawimangpa in "Pasian' Tapa na hih takpi leh hih suangte anlum a suahna dingin thu pia in" a cih mah bangina pau ahihi. Tulai mi tampite hi leh Thu-um mi (Khami) na hih leh ci-in hong kito leh lawptak-a a gamtapah tampi om kha ding hi. A hizongin Topa Jesuh in lawpna leh mite’ lamdangsak dingin na sem lo-in Pasian deihna bangin thuak ngiungeu hi. Tua calvary mual tungah Pasian itna, mawhmaisakna (Pa aw, amaute in a sep uh theilo ahih manin a mawhna uh maisak in), thuakzawhna cihte leh alang khatah gitlohnaahi sisan luanga kithahna, mawhlopi mawhsakna cihte na khempeuh tawh a kimutuah liliai uh ahihi. Christian apologist Ravi Zacharias in, “Tangthu sungah, gitlohna, thutang, itna, leh mawhmaisakna hih lite kimuhtuahna Calvary kici mual khat bek om” (There is a hill called Calvary, where evil, justice, love, and forgiveness convergedin one place in history). Tua manin a tawpna ah, “Mankhita hi,” (Jn 19:30) cih Jesuh aw hong gingkhia-a, na khempeuh a sep ding zo ahihna a taangko hi-in eite patauh ding thu om nawnlo-in hong khamuang sak hi.\nMatthai gelhna alian 22 ah, Farisi mite in, Saddusi mite' thudotna Jesuh in dongkhakin, Saddusi mite in a cihna ding mel uh a theih nawnlohna thu a zak uh ciangin Jesuh kiangah hong pai uhhi. Amau sung panin Thukham hilh sia khat in Jesuh a thangsiahna-in dong a, "Sia aw, thukham khempeuh sung panin bang thukham lianpen ahi hiam?" (22:36). Jesuh in, "Na Topa Pasian na lungsim khempeuh, na nuntakna khempeuh, leh na pilna khempeuh tawh na it ding hi, cihna ahi hi (37, cf. Thuhilhk 6:5). Hih kammal pen Judah biakna ah Thukham sunga Shema acih laka kihel nisim a thungetna uh ahihi. Hih pen a masapen, a lianpen thukham ahi hi (38). A nihna pen a masa mah tawh kibang a, nangma pumpi na it bangin na vengte na it in, cihna ahi hi (39, cf. Siampi 19:18). Hih thukham nihte tung panin thukham dang khempeuh leh kamsangte' thuhilhna khempeuh a hong mengkhia ahi hi,"(40). A donghte’ lamet bangin khat bek tawhJesuh in na dawng lo hi.Banghang cihleh a lianpen a cihteh khat bek a deih uh hi-a, khat bek hileh zuih hak loding banah tua tungtawnin Jesuh mawhsak theilai ding uhhi. A neu 37-38 pen Pasian leh mihing kizopna (Itna) hi-a, aneu 39 pen mihingte leh mihing kizopna (ki-itna) ahihi.\nHihte in Singlamteh lim ahi a paisuk (vertical) leh a paiphei (horizontal) in singlamteh a piansak mah bangin thukham lianpen kicingsak zo bek ahihna Jesuh dawnna ahihi. Singlamteh tungah Jesuh tawh I sihkhop leh amah tawh a thokik khawm ding ihihi (Rom 6:5). Singlamteh tunga Jesuh hong Sihna in imawhna pan hong hotkhiat banah Pasian leh mihingte tawh hong ki-it kiksakin, hong kilemkiksak-a, hong Thawhkik vangliatna tawh amah a sun dingin hong thakbawlden hi (Kol 3:10).Pasian aw, Singlamteh tunga na koih thukham lianpen vanglianin lamdang hi;tua singlamteh a pua zo tawntung dingin tha hong guan inla, na thawhkik vangliatna tha hong dimsak in, na minthanna dingin, Amen.\nLaigelh Siapa in Zomi eLibrary/Laibusaal ading in Phalna ahong piak ahi hi.\nItem Reviewed: SINGLAMTEH - GOOD FRIDAY LE EASTER THUZUNG. Agelh ~ Revd Mang Tungg Thang, MIT Description: Rating: 5 Reviewed By: Cinpu Zomi


url: =Global Buanli Family: Tulaai Leitung Thuthang tuamtuam updates September 25,26/ 2013\nTulaai Leitung Thuthang tuamtuam updates September 25,26/ 2013\nIt luatna zong sihna hithei hi\nKa naseppih Nurse nupi kum 58 khattawh 9/25/13 ni cidamlo te enkol kawm in gualnuam in kiciamnuih in kaciak ziahziah laaitak uh 6:30Am pawl in ka Clinic phone uh ongging lengleng hi. Keizong mikaangpau ka siamloh bualbualtawh ci in kinunungbawl in kanaseppih Nurse nu phone kasangsak masa hi. Hello,Hello acihkhit phet in akhitui mualtuang in pauthei nawnlo in awnggawp a amawtaw tawh la in taaikhia in amawtaw tung ah kah in start leh pai thuah hi.\nLungnuamlo ahihman in khiangtan in amawtaw amaai ah daal in bangthu om ahihiam ci in office staff tetawh kidot uhleh katunu kikhailum ongcimawk hi. Atunu peen kum 19 phapan a, apitawh amaunihbek in omkhawm uh ahihi. Atunu in Pasalkhat Papi ahihlam theilo in kinaak ngaihpih mahmah a , zi le ta neisa ahihlam atheihbaan ah alawm ngaihpa in alawmnukiang ah aciahsan atheihciang amah leh amah akikhai lum na hihi.\nZomi ten it luatna sihna suaksak kei ni maw ……………….\n· Kawlgam sung mei puahnading in Kawlgam kupi te leitung bup Bank ( Sumkholna ) te in Dollar 140 million ameet apung omkilkel lo in amawkna in kawm hi ci in 9/25/13 ni in Yangon khuapi ah Leitung bup sumkholna te in mipitung ah taangkokhiat na nei uhhi. Asia Bank te zong omthei mahmahlo nong uh hiding hiven 9/26/13 ni in kozong $3million kiim tawh kahuhding uh cin taangkokhia uhhi.\n· US President Luui Jimmy Carter makaai in The Elders kici makaai minthang luui kipawlna te palaaite tuni 9/25/13 ni in Ko Myin Ko Naing, U Thein Sein leh maakipi pawltawh kimukhawm uhhi. HIh kipawlna ah Daw Suu zong kihelkha ngei in dinkhawl kik hi. HIh Puteek lawmtateng in Kawlgam in kilemna lam manawh in akalsuanna uh tha kangah mahmah uh ci in 9/26/13 ni in mipi zaak in taangkokhia vialnong uhhi.\n· Tulaaitak USA gam New York khuapi ah UN General Assembly icidiam khawmpi atun laaitak hi a, New York khualaaizang pawl a om Time Square kiim a Zusai Nungak laamna saite in khawnglua mahmah buaipi in kibuai ci in Club neipa khat in 9/25/13 ni in genkhia hi. Tuaban ah Mikaang kamsiam lualo Ulian ongtam pai mahmah ahihman in kamphen zong khawng in ka busy mahmah a, NU ngak te leuleu bel alimtawh kilak ziauziau uh in kamphen ki tamsap kei ci bilbel hi.\n· Leitung ah imuan isuan mipi ong makaihding te in ongbawlpa Pasian thudonnawnlo in leitungnopsakna gualnopte tawh ahun uhbeisak tamawk ahihman in leitung mite tung ah Pasian heh mahmahta khading in kangaih sun hi.\n· Hih UN khawmpi sung mah in Iran President Hassan Rouhani thugenna 9/25/13 ni in nei a Iran gam in Nuclear buaina tawh kisai in leitungbup gamthu pi tuamtuamte tawh thudam akikumtheiding in kigingsa in om cihthu apulaakhiat ban ah Iran gam in Nuclear vaaitawh kisai abawlnop leh suaktatak a bawltheihna thuneihna aneihna thu pulaakhia giap hi. Tuaban an Iran gam I Nuclear vaaitawh kisai in kha 3-6 sung Leitung bup lrh UN te mahmahtawh kihoding in geelnanei ing ci in 9/26/13 ni in taangkokhia hi.\n· Pakistan gam 9/24/13 ni in nasiatak in zinlina na in a nawkna hang in 9/25/13 ni ciang misi kibehlap toto in tu in mi 348 vaal asi kimuta hi ci in Pakistan kumpi te in taangkokhia uhhi.\n· Japan gamte neihsa Mawtaw vantawh kisai company 7 te leh Japan mi khat, American mikhat , akigawm Ulian nih te in kamawh kakhial mah uh ci in US kumpi tung ah 9/26/13 ni in mawhna pulaak uh ahihman in mikhat $20,000 tuak leh company 7 te in $740million US kumpi tung piading thukikhen hi. Mawtaw van te thumaanlo a US kumpi tung ah kizuak cihmawhna ahihi.\n· US state department te in leitungbup a om US gammi te leh azinkawikawi US gammite kheempeuh apaipai na aomomna uh a pilvaang a kidawmkimciatding in 9/25/13 ni in theihsakna pulaakkhiatna nei uhhi. A hang in Al Qaeda migilo te leh adang migilo kipawlna te in US gammi te suamding in kiging uh ci uhhi.\n· India te khutnuai gam ahi Pakistan tawh gamgi Kashmir , Kathua district sung a om India palik zumpikhat India gaalkaap puansilh mithum in 9/26/13 nasiatak in do uh ahihman in mi 10 atawmpeen si in pawlkhat liam ci in India kumpi te in genkhia uhhi.\nPosted by Thang Khawm Pauzomi at 12:56 AM


url: =Ka sungah Topa vangliatna hong om lamtak ka kiphawk a, ama kha in kei hong paipihin, misi guh tawh a kidimin a om kuampi khatah hong koih hi.\nTua guhte lakah hong vakpih kawikawi a, tua guhte a tam mahmahna leh a keu mahmahna ka mu hi.\nAmah in kei kiangah, "Mihing ahi Ezekiel aw, hih misi guhte a nungtakik thei ding hiam?" ci-in hong dong hi. Kei zong, "Topa Pasian aw, hih thu nang bek in na thei ding hi," ci-in ka dawng hi.\nTua ciangin amah in, "Hih guhte tungah thu hilh in la, hih guhkeute in Topa thu a ngaihna dingun gen in.\nTopa Pasian ahi keimah in amaute tungah ka gen thu hih bangin gen in: Note sungah hu kong guan ding a, note kong nungtasak kik ding hi.\nThagui leh sazang kong guan ding a, vun tawh kong tuam ding hi. Tua ciangin na sung uhah hu hong guan in kong nungtasak kik ding hi. Tua ciangin Topa ka hihna nong thei ding uh hi, ci-in gen in," hong ci hi.\nTua ahih ciangin hong sawl bangin thu ka gen hi. Tua bangin thu ka gen laitakin a kigawi zuazua a ging ka za a, tua guhte khatlekhat kizomkik uh hi.\nTua bangin ka et laitakin thagui leh sazang in tua guhte tuam a, tua ciangin a vun in zong hong tuam hi. Ahi zongin tua pumpite sungah hintheihna hu om nailo hi.\nTua ciangin amah in kei kiangah, "Mihing ahi Ezekiel aw, huihte tungah thu gen in la, hih a sisa pumpite sungah hu sangin a hingkiksak dingin mun khempeuh panin hong pai un, ci-in Topa Pasian in thu hong pia hi, ci-in gen in," hong ci hi.\nTua ahih ciangin hong sawl bangin ka gen hi. Tua pumpite sungah hintheihna hu hong lut a, tua ciangin amaute hingin a khe-un hong ding uh hi. Galkap honpi khat zah pha-in tam mahmah uh hi.\nTua ciangin Pasian in kei kiangah, "Mihing ahi Ezekiel aw, Israel mite pen hih guhte tawh kibang uh hi. Amaute in, I keucip a, i lamet ding bangmah om nawnloin i nuntakna guipi beita hi, ci uh hi.\nTua ahih ciangin ka mi Israel-te tungah thu gen in la, Topa Pasian in hih bangin ci hi, ci-in gen in: Ka mite aw, tu-in note hankhuk kong honsak ding a, note hong paikhiatpihin, Israel gam kong tunpihkik ding hi.\nNote na kiphumna uh hankhuk hong honsakin kong paikhiatpih ciangin Topa ka hihna thu nong thei ding uh hi.\nNote sungah keima nuntakna hu kong guan ding a, note hong hingsak kikin, na gam uhah kong tengsak kik ding hi. Tua ciangin Topa ka hihna thu nong thei ding uh hi. Hih bangin kong hihna ding thu ka kiciamzo a, ka kiciam bangin kong hih ding hi. Topa ahi keimah in hih thu ka gen khinzo hi, ci-in gen in," hong ci hi.\n"Mihing ahi Ezekiel aw, sing ciangkhut khat la in la a tungah, Judah kumpi gam, ci-in gelh in. Tua ciangin adang khat la leuleu in la a tungah, Israel kumpi gam, ci-in gelh leuleu in.\nTua ciangin tua ciangkhutte gel ciangkhut khat a battheihna dingin na khutsungah tawikhawm in.\nBang a cihnopna ahi hiam, ci-in na mipihte in hong dot uh ciangin\namaute kiangah, Topa Pasian in hih bangin ci hi: Israel ciangkhut la-in Judah ciangkhut tawh ka koihkhawm ding hi. Tua ciangkhut nihte ciangkhut khatin ka bawl ding a, ka khutsungah ka tawi ding hi, ci hi, ci-in gen in.\n"Tua na gelh ciangkhut nihte mite muhin na khutsungah tawi-in\namaute kiangah, Topa Pasian in hih bangin ci hi, ci-in gen in: Amaute omna minam dangte lak panin Israel mite la-in ka kaikhawm ding a, amaute gamah ka paipihkik ding hi.\nIsrael mualtung gamah, amaute minam khatin ka gawmkik ding hi. Amaute a uk ding kumpi khat nei ding uh a, amaute minam nihin kikhen nawnlo ding uh a, kumpi gam nihin zong kikhen nawnlo ding uh hi.\nAmaute pen a muhdahhuai milimte tawh kininsak nawnlo ding uh a, mawhnate tawh zong kininsak nawnlo ding uh hi. Amaute mawhna leh kei hong lehheknate panin ka suaktasak ding hi. Amaute a siangtho mi-in ka bawl ding a, amaute keima mi hi-in, kei, amaute Pasian ka hi ding hi.\nKa nasempa David pen amaute kumpi hi ding a, mi khat ukna nuai-ah amaute kigawmin, ka thukhamte hoihtakin zui ding uh hi.\nA pu a pate uh a tennasa ahi ka nasempa Jakob tungah ka piak leitangah amaute teng ding uh a, amaute bek hiloin a suan a khak dongun tengsuak ding uh hi. Ka nasempa David in amaute uk tawntung ding hi.\nAmaute lungmuangin a om tawntungna ding uh thuciamna khat ka bawl ding a, amaute thupha pia-in a mi ka pungsak ding hi. Amaute lakah a om tawntung dingin ka biakinnpi ka phut ding hi.\nAmaute tawh tengkhawmin, amaute Pasian ka hi ding a, amaute pen keima mite hi ding uh hi.\nAmaute lakah a om tawntung dingin ka biakinnpi ka koih ciangin, Topa ahi keimah in keima mi dingin Israel mite ka bawl khitna thu, minam dangte khempeuh in thei ding uh hi," hong ci hi.


url: =5. Nov. 2, 2019 | A Gilo Galkap khat ii mangmat ~ MUC\n5. Nov. 2, 2019 | A Gilo Galkap khat ii mangmat\nAdmin 8:30:00 PM 4Q2019 mission news, Articles, MISSION NEWS\nDaniel Deng Machiek in a tunsang, a gilo mahmah galkap khat hi-in, galkuan nuam lo hi. African Nisuahna lam munte in tualgal tawh kilawi ngei lo hi. Daniel in a mipihte sih ding mu nuam lo hi. 2013 kum sung, ni khat gam sungah gal a bei nadingin Daneil in ni thum sung antangin thungen hi. “ Topa aw, Pasian man taktak, pasiante Pasian na hi hi. Galkap khat ka hi hi. Ka gam mite tawh ka kido nuam kei hi. South Sudan mite hong kepsak in,” ci-in thungen hi.\nA ni thum ni ciangin Daniel in mang khat man hi.Vantungmi 3 hong kilang hi. Tua mun pen ama pianna khua, South Sudan khuapi Juba khua hi. “ Tho in. Ko tawh kibangin lasa in,” ci-in vantungmi khat in phong hi. Daniel in lamdangsa-in “ Koi panin hong pai na hiam, ci-in dong hi. Vantungmi in “ antangin na thunget nang hong Piangsak Pa in za khin hi.Tua hangin nang hong tuiphum dingin kong pai uh hi,” ci-in dawng kik uh hi.\nA mang sung mahah Daniel in vantungmite tawh Pasian minphat khawm uh hi.Tua khit ciangin vantungmi khat in Daniel paikhiat pihin khua nawl a om, Yirol bual khatah koih hi. Vantungmi khat in Daniel puankaang khat silhsakin,tua bual sungah tuiphum hi.A dang vantungmi nihte in bual gei panin en uh hi.\nTua khit ciangin vantungmi khat in Lai Siangtho Bu khat pia-in, Daniel kikhopna mun dingah paipih hi. “ Hih biakinn ah kikhop nuamsa mahmah niteh,” ci-in hopih hi. Tua khit ciangin vantungmite kimu nawn lo hi. Daniel in tua biakinn sungah lut hi. Hih biakinn sungah kikhawm mite sual tungah a si-sa a om mu hi. Naupang kum 2 gual ding khat bek si lo hi. Daniel in tua naupang tawh thungen khawm uh hi. A nihun a thunget laitak un tua biakinn sunga a si mite hong nungta kik uh hi. Tua khitteh Daniel in a ihmutna pan khanglo hi.\nKum thum sung tawntung tua a mangmat in bang hi peuh mah ding hiam, ci-in Daniel lungmang hi. 2017 kum ciangin Sunday ni khat a kikhopna-ah nidang a amah tuiphum a pia pastor tawh kimu hi. Daniel in a kituiphum lai-in, tui sung pan hong pusuah khiat takteh kapkhia-sa paikhia hi. Hih thu phawk lai ahih manin Daniel in amah tuiphum a pia pastor tungah “Bang hangin kapsa-in tui sung pan paikhia ka hiam? ci-in dong hi. Pastor in tua pen Kha Siangtho nasep hi, ci-in dawng kik hi. Daniel in lamdangsa-in a hehsuak hi. A hehna hangin kahnopna lungsim hong om semsem hi. Ahi zongin a maizum hi. South Sudan gamah pasalte kap khol lo uh hi. Galkap gilo mahmah khat kap cih pen maizum vai sa hi. Daniel in ni nih sung kap hi.\nTua leh kum 22 a pha khin Daniel sanggamte khat Abraham in Daniel kiang va hawh hi. A kituiphum a kipan a kahkahna a thu\nImcip zo lo ahihna a sanggam tungah pulaak hi. Abraham in Daniel tungah “ bang hangin tua pawlpi ah kituiphum na hiam.Tua pawlpi in pawlpi man hi lo hi, ci-in paupih hi. Abraham in Lai Siangtho bu khat pia-in Sabbath in ni sagih ni hi, ci-in Daniel hilh hi. Aman zong ni sagih ni Sabbath thuman hong telthei hi.\nSabbath hong tun kik ciangin Daniel leh a zi in Juba Sev-enth-day Adventist biakinn ah va kikhawm uh hi. Kha 3 val bang a kikhop khit uhteh Jan. 10, 2018 in kituiphum uh hi. Daniel in tui sung a pusuah khiat ciangin a khitui luang lo hi. “ Ka lunggulh lianpi pen ngah ta ing,” ci-in lungdam mahmah hi. Daniel lungdamna a mu Daniel sanggamte nupa leh a nu uh zong kituiphum ding khentat uh hi.\nTu-in Daniel in kum 39 cingkhin hi. Daniel in a thungette Pasian in a donzia a ngaihsut ciangin lamdangsa mahmah hi. South Sudan gam sungah gal a veen nadingin Daniel in thungen hi. Jesuh in Daniel nuntakna sungah lungnop khamuanna guan hi.\nDaniel in, “ Ka lungdam hi. Ka dah nawn kei hi. Ka kituiphum a kipan ka lungnuam tawntung hi,” ci-in pulaak hi.\nTu quarter Sabbath 13-na sumpi in South Sudan gam Juba khua-ah sanginn kilam ding hi. MUC in Tongsial biakinn leh huang puah nading in kipuak ding hi.


url: =ZO NGEINA KHUADO PAWI. Agelh - Thang Cin Lian - Laibu Saal\nHome > Thuluui/Articles > ZO NGEINA KHUADO PAWI. Agelh - Thang Cin Lian\nZO NGEINA KHUADO PAWI. Agelh - Thang Cin Lian\nZO NGEINA KHUADO PAWI\nAgelh - Thang Cin Lian\nLeitung minam khempeuhin a kibanglo Pau, Lai, Puansilh, Pawi leh Ngeina tuamtuamte kineikimciat a, ei adingin eiminam aa tekmah athupipen leh i gamluah ahi hi. Tua ahih manin khangthakte’n kemin zuunin i puah ding kisam hi. Zomi (Chin) te zong Leitung minamte sungah khat i hi hi. Kawl kumpi-in minamkhat in hong ciamtehna sungah, Zomite ngeinapawi dingin KHUADO PAWI hong ciaptehsak hi. Khuado Pawi pen Zomite pawilakah a thupipen leh Kumcin kumthak Pawi, Anlakkhit lungdamkoh Pawipi ahi hi. Thudang khat in genleng khagilo khempeuh hawlkhia in kisiansuahna pawi leh mailam adingin thupha ngetna, dawhna pawipi zong ahi hi.\nZomite’n ngeina pawi tampitak kinei hi. Khuado Pawi banah Sialsawm Pawi, Ton Pawi, Zunun Pawi, Sa-aih Pawi, Gal-aih Pawi, Khuai-aih Pawi, Tangza-aih Pawi cihbangin Pawi tampi kinei hi. Khuado Pawi pen Tedim kammal hi-in, Khua cih kammal leh Do cih kammal nih kigawm hi a, Khua cih kammal pen mun, hun genna in kizang hi. Do cih kammal pen hawl, not, bengkhia ahih keileh muak, dawn cihna ahi hi. Tua ahih manin Khua Do cih kammal khiatna in khatna-ah khagilo khempeuh hawlkhia, notkhia, bengkhia cihna leh, nihna-ah thupha Muak, Dawn cihna ahi hi.\nKhuado Pawi pen Kawlte “mithun Pwe” (meivak pawi) tawhzong kibang a, Zomi sungah zong Haka te’n “Tho Puai” Thantlalang te’n “Thaithar puai,” Falam Laizo te’n “Fang er puai, Zangiat te’n “Dongpi puai,” Khualsim te’n “Tho puai,” Rulbu te’n “Kuk puai” Sim leh Zahau te’n “Thaithar puai”; Matupi te’n “Cak Zoem Pwe”; Kanpatlet te’n “Nampui Pwe” cihbangin lawhna mintuamtuam na neiciat uh hi. Tedim mite sungah zong khuakhat leh khuakhat i bawldan a kibanglo omkha thei ding hi. Bangbang ahizongin Ciingpikot khuamite Khuado Pawi bawldan kei theihna bangin hong gelhkhia ka hi hi.\nKhuado Pawi pen anlak (tuktun) khitteh a kibawl pawi hi a, nidang hunlai leh tuhun zong kibang nawnlo hi. Nidangin “Taang” kilimciin pen ahih manin tuuk tungbaih a, Khuadokha sungin kibawl hi, Mikangkha in August tawh kituak hi. Tuhun ciangin Vaimim leh Buh kilimciin ahih manin tuuk tunghak zawdeuh a, Taangkha beikuan Phalkha kipatlamin kibawl hi. Mikangkha in September bei ahih keileh October kipattawh kituak hi. Tua ahih manin Khuado Pawi pen ani akhate tungah kinga hizawloin, anlakkhit (tuuktun) hun tawh kizui-in kibawl Pawi ahi hi. Kumpi khuado pen October kha sungin kibawl a, Zogam ah kumpi zumte nithum sung kikhak hi. Philippines gam ah zong 2005 kum October 23 ni, 2006 kum October 29 ni, 2007 kum October 28 ni –in Khuado Pawi nopcitakin kibawl a, tua mah bangin Gam tuamtuam aom Zomite’n zong amaumun ciatah Khuado uh cihthu kiza hi. Zomite kha simdan: (1) Theinosihkha (2) Tuunkha (3) Dotakha (4) Dopikha (5) Zingkha (6) Gamkha (7) Taangsihkha (8) Khuadokha (9) Taangkha (10) Phalkha (11) Nokha (12) Kaukha te ahi hi.\nPawi Kiginkholhna Leh “Sawm” Thu\nNidanglai-in Zomi tangvalte a zineih masiah uh innkhat ah giakkhawm uh a, tua mun pen “Sawm” kici hi. Nitak khua hong ziin ciangin nungakte kiangah zawlhelin pai uh a, khuazatlam ciangin a “Sawm”ciat uh hong zuan uh hi. Khuakhat ah behzui-in ahizongin, khualiatna tawh kizui-in ahizongin “sawm” thum leh li om hi. “Sawm” ah mitampi lupkhop theihna dingin taupikhat kidawh deda a, tua pen “Thaam” kici hi. Tua lai ah makai khat om in tuapa pen “Thaammang” kici hi. Zan alup uh ciangin zanpuan a lumkhop ding neilo uh ahih manin khuadamlua mahmahin lupnatau (Thaam) nuaiah meiphualcih uh hi. Zanlup ciangin meiphualcih dingin singkeu tom uh a, “Sawm” ah puak uh hi. Tua singlomte pen “Thaamsing” kici hi. Thaammang makaihna bangbangin nasemin gamta uh hi. I pu i pa te’n pilna sangpipi neilo napi khatlekhat thu kimangin, vaihawmin kimakaih uh a, thu leh la khat peuhpeuh ah makaite thu mangin semkhawm diamdiam uh hi. Thaammang cihbangbangin gamta in kalsuan uh hi.\nKhuado Pawi hun hong nai ciangin “Sawm” ah nungak tangval te’n nitak simin khuangtum, phiit lemin lasa uh a, Khuado Pawi adingin nakpitakin kigingkhol uh hi. Khuado Pawi bawl ding hun hong tuntak ciangin, Hausapa te’n upa makaiteng kimutuahin Khuado Pawi bawl ding hun hong kikum uh hi. Sim leh zo anlakkhit ding hun, khualzin gamvakte kimtheih ding hun, hunlempen ding ngaihsunin Khuado Pawi bawlni ding hong khensat uh hi. Tua khit ciangin “taangaupa” khua sungah khuami khempeuh zak dingin tang ki-au sak hi. A zenzenin Khuado Pawi ma in anlak a zonailo aom aleh zong khatlekhat kihuhin kilakpih kipuakpih uh hi. I pu i pate Christian hilo napi Christian nuntakzia tampi na neikhin uh hi. Thu leh la khat peuhpeuhah dahna nopna ah kipaisanlo, kinelhsiahlo, kitheih-mawh bawlseseloin khatlekhat kipanpihin kihuh diamdiam uh hi.\nKhuado Pawi ciang meivak dingin Takkung panin Takciimte “Meilah” dingin sat uh hi. Tuhun bangin meivak tuamtuamte kineinailo ahih manin Zomite limzat pen meivakin “Meilah” ahi hi. Tua ahih manin pawi tunma in meivakdet dingin meilahsat masa uh hi. Pawlkhatte bangin Khuado ciang zatding ci-in kum kipatcil pan meilah a kigingkhol bang omliang hi. Khuado Pawi tawh kisai-in kithawi masak pen ni ahi hi.\nKaubet Ni cihpen innsung khuasung aom dawi leh kau, khagilo khempeuh khawlkhiat, notkhiat, bengkhiat ni hi a, kisiansuahni ahi hi. Tuhun pauleh “Khuasiansuah Ni” ahi hi. I pu I pate hunlaipek in Zomite’n kumkhatin khatveita “Khuasiansuah” a kinei den nahi gige mawk hi. Tuhun ciangbekin a neitawm hilo in taanglaipek panin i zat pen a zomtoto i hi hi. Kaubet ni-in Pawl omkhawmta uh hi. Pawlkhatte’n inn ah akhawi uh khuaite hal uh, Pawlkhatte’n gamsunga om khuaite hal/sim uh hi. Khuaino pen Zomite meh lakah mehlim mahmah khat ahi hi. Pawlkhatte’n saphelh (zusa phelh.. etc.) awm/huanin pawl omkhawm uh hi.\nNitak sanggam melmak hunciangin khangnote a “sawm” tek uh ah kikaikhawm uh a, tua panin tualteekte innah pai uh hi. Khuaziinkhit ciangin Kaubeng dingin hong kipan uh a, “Tualteekpa” in meilahsippikhat de-in a veilamkhut ah tawi a, a taklamkhut ah tugakhat tawi hi. A nungah panmun nei honkhatin zui dendan in, tuate in thautawi khat , daktaltawi khat, zamtawi khat, tua khit ciangin mipi-in kinungzuih hi. Kaubeng dingin Tualteekpa hong kipan a, tuga tawh mimbeem taangbem teng satin “Kau aw ciahta in nazun na-ek namsia, nani nakha cingta hi manlangin ciah in” ci-in kiko vava kawmsa in innsungpipan kongbiang ah, innliim ah, innka-ah, tuangdungah, innkadawn atuntak ciangin nakpi-in kiko veva a, ciahta vow! ci-in a tuga tawh sialkong dengphei hi. Tua khit ciangin a nungah thautawipa in a thaulawn hi. Tualteekpa in a meilahsip khennih suahin, huangkongpi sak leh khang gawl tungah alomin suangin naangkhau tawh lomkhih uh hi.\nTua khit ciangin mipi-in Tualteekpa meilahsip pan meideciat in, kigualdiudeu in khuanawl muallam manawhin kipai detdat hi. Khuanawl mual tun ciangin paulap a tuamtuam zong uh a, gimlua tahang ei, i meilahsip zong tumta ei, ko hong zuizo nawn keinung ei, ci-in paulap tuamtuam zongin meilahsip lomkhat cihsimloh teng kisumit hi. Meilahsip lomkhat pen detsa in singdawn ah suangin naangkhau tawh lomkhih hi. Tua khit ciangin mipite daikhipkhep in ki-om a, khuazing sungah lampi zawtkhiankhian in innlam zuanin kiciah hi. Pailam in meilahsip mikim in kide/kivak a, khuangtawh zamtawh khagilote khuanawl dong kikha a, kinot khia khuanawl pan in daikhipkhep in innlam kizuan kik ciat hi. Hihpen a hawlkhiat kaute in aleh zuihkik lohna ding deihna ahi hi. Khuasung innsung aom khagilo, dawi leh kau khempeuh kido kihawlkhia, kinotkhiain innsung, khuasung kisiansuah ni ahi hi. Christian i hih mapek in mitin i muh theihloh khagilo, dawigilote tua bangin i pu i pa te’n nahawlkhia uh hi. Hibangin innsung khuasung na siansuah uh hi. Kum khat sung annek tuidawnte khempeuh nekkhialh dawnkhialh a omlohna dingin a siangtho a limci cidamna ansiangtho asuahna dingin asiansuah uh ahi hi. Zingciang khuavakkal ding kingaklah mahmah tek hi.\nPhalvak tungin naupangte ihmuthei nawnloin thobaih uh a, sa emna dingin, khuapua lam ah singkangtom uh hi. Thangmualdawn ah ni hong suaktak ciangin khuasungah vok-haam kizaziahziah pah hi. Khuazangbup in vok-haam awging kiza a, Vokliante ahaam uunzawdeuh ahih manin ahaam i zakphetin, amau voklian go aive maw cih kitheipahliang hi. A tamzawin vokgo uh a, pawlkhatin “Meipum” a go zong om uh hi. Meipum cihpen Sial, Bawng cihte pawl hi. “Pawlsa” pen kumsimin innkhat khit innkhat ban pai-in a kikhawi ahi hi. Sagawhkhit ciangin naangkhau tawh voktuuk kiteh hamtang a, Papite a kiho uh ciangin “No tutung napawlsa uh alimci hiam tuuk bangzah” cih kammal pen dotmasakin kinei uh hi. Gentehna in: saleep hi, tuuklilebelitung hi, tuukngalebeliphei hi, Tuukngalezungkhat hi, nupituukguk hi e, cihbangin kidawng kik uh hi. Zomite’n ganhing liatna i gen ciangin a tuuk leh akii tawh kipulak a, amankiseh hi. Tuuk bangzah hiam/A kii bangtansau hiam ci-in kidongse hi.\nSun in khangno pawlkhatin nitakteh khuai lakna-ah puak dingin zozu innkhat lawhta, lawhneu khatta khon uh hi. Tua pen “Khuaisahzu” kici hi. Nupi Papite ahih uhleh innah sahuankawm in zutaak kisuah uh a, Zozukhum mahmah a dawnkawmsa un mailam nuntak khuasakzia ding kikum-tanghtangh uh hi. Sunni hong kaai ciangin nitaak annek ding kivaihawmpah hi. Nitaak annek baih ding kihamciam hi. Banghanghiam cihleh Ompini pen si-ansiah ding leh nitak ciangin Khuailak ding vailianthupi kineilai hi. Annek ciangin Khanghamte sanam umkeu khat tawh a tuamin kipia a, Uham khanghamte zahtakna upatna ahi hi. Tua bek thamlo in Uhamte ankuang sawkmasiah khangnote’n ankuang kisawklo ankinelo hi. Christian i hihmain Zomite ngeina sungah Uham khangham Pi leh Pu, Nu leh Pa te zahtakzia upatzia kineikhin hi. Tua bangin kumkhat sungah a kingaklah mahmah nitaak ankuang umkhopna kinei a, khatlekhat itna tawh sakibaakin zukitulh uh hi. Nitakan nekkhit ciangin naupangte sangoi leh sabaak pawlkhat tawi-in a lawm itte tawh lamdung lamkal ah “Zawl-an” kipuak dingin taaingeingai uh hi. Tua pen naupangte adingin kumkhat sungah nopsakpen pen hun uh ahi hi. Zomite i naupanlai i neutung hun mahin zong “Zawl leh Lawm” cih athupi sak, a kinekngaih vauvau a ki-it phadiakte i hihna kilang hi. Nungakte’n zong alawmngaihte uh ahawh ding lamenin , kongvang pan khuadakdak uh a, meh leh an khentuam in siah uh a, annek ding ngak uh hi. Hibang ngeinahoih tampi Zomite sungah i neikhinkhian hi.\nAnnekkhit ciangin papi te’n kumkhat sung hong nusia (misi) sazian om zahzah “sanam” (satak, asin, alung, akal, atuap, azel, cihte pawl...) naangkhau tawh khil-in, tua leh zutaak thawlkhat (tuhun teh niangtui) tawh sinungah puak uh hi. Tua pen “Si-ansiah” kici hi. Nidang lai-in sanam, zutaak, zu-ha, leh sathaute pua in hanmual ah asisate luhawmte (misi luhawm) anvakin sathau kinilh sak hi. A sisate zahtakpiakna lim hi a, a maute kha in hong theihi cih upna nei uh hi. Kisiansuahna lim zong ahi hi. Sihkhit nungah nuntaakna, kha nuntaak tawntungna omhi cihpen i pu i pate hun lai, Christian i suak mapek in tuabang upna na om khinzo hi.\nNitak khuamui ciangin khangno khempeuh “Minam-puan” tawh kizemin Khuaila dingin “Sawm” ciatah kikaikhawm uh hi. Kumkhat sung nungak tangval te ahoih pen ni, A vampen ni ahi hi. Khuaila dingin akipaitak ciangin daktal , Zam, khuang, phiit, naanglukhu nih, Khuaikhau, zubeltungneukhat pua in, mikimin meilahsip lompi khattek leh cimbeng sukvuisa honkhattek kipua hi. Pailamin lampi ah daikhipkhep in kipai hi. Kaubetni tawh kilehngatlian hi. Kaubetni pen pailamin meivak-tawh khuangtawh zamtawh, ciahlamteh daikhipkhep. Khuailak ciangin pailamin ki daikhipkhep leuleu hi. Khuailakna ding mun akituntak ciangin mihonpi munkhatah khawlin, “Siampupa” zubelneu leh naangkhukhu nih tawh khuaila dingin pai hi. Khuai pen meitawh hallo, phuisamin a khuttawh la-a, khuaibu sungpan khuaipheekhoihpen la-in, Khua gamlim tawh kituakin sak leh khang, nisuahna leh nitumna ciamteh in, naanglukhu nih sungah khupin akoihkhitteh Siampipa in phuisamin, tua khitteh mipite kiangah hong paipih hi. Mipite kiang hong tuntak ciangin mipite in meilahsippi khattekde-in, akhut uhah tawi uh a, khut khatlamtawh khuaikhau lenkawmsa in kigualdiudeu in khua-muallam zuanin hong ciah uh hi. Siampipa masa, daktal, zam, sialki leh phiitmutte in zomin gualzawhna tawh meivakde-in hong pai detdat uh hi.\nPhiitmut kawmin “khuamual” hong suak uh a, mipite-in meilahkuangah cimbengvuite thehin tezaizai hi. Phiitging pen ngaih, zaknop mahmah in, soprano, tenor, alto, bass cihbangin aw tuamtuam tawh tum uh hi. “Khuamual” ah innngakte in zutaaklim pen tawh nadawn uh a, zozutaak khumkiuhkeuh votkilkel abanban in kigualtulh uh hi. “Khuatual” tuntak ciangin tawlkhatsung phiitmutin laam uha, tuakhit ciangin Siampupa in Khuaibu hongtani-ei ci-in nakpitakin kiko a, mipite daikhipkhep uh hi. Siampupa in naanglukhu hongkhia in, khuaipheek tung-tawnin kumkhatsung nuntakzia ding tangkokhia hi. Mailam thupiang ding genkholna hong nei hi. Gentehna in: Khuaino a pusuak aom leh khuadangah atai, alal omding ci hi. Khuainosi aom aleh tua vengah tukum misi omding ci hi. Khuainobusa aom aleh nuamsa in ahau omding ci-in, mailam thupiang ding genkhiatna nei hi. Zomite zong mailam thupiang ding a theinuam mahmah minam i hihna kilang hi. Christian i suakma i pu I pate hunlaipekin mailam thupiang theihnopna lungsimna nei uh a, khutlametna, aisanna tuamtuamte tungtawnin mailam thupiang ding namagenkholzel uh hi. Tuhun Christian i suakkhit ciangin zong khutlamet, aisan cihlian ahihloh hangin tuabang danpian namte ah i thahat mahmahse hi. Tua pen i pu i pate hunlai pekpan mailam thupiang ding i theinopna lungsimpen maban a zomtotolai hikha ding hihang.\nSiampipa in mailam thupiang dingteng a tangko khittak ciangin numei leh pasal kikalhelh in, Phiitmut in lasa a, Sawm zui-in La kidem, phiitmutkidem in nopci mahmah hi. Hibangin zanthapaai gualnuamin Khuado Pawi kibawl ziahziah hi. Khuadola dawng zanihval bang aomte saziahziah a, ciah ding hun ciangin tawpna la khat om in tua la akisak khit ciangin ciahin, kikhen pan uh hi. Khuado Pawi pen nithum panin kalkhatval bang ki-omkhawm hi. Sun in Innkatau ah daklaam in khangnote gualnuam uh hi. Dak pen aw namthum om in soprano, tenor leh bass cih bangin aw zaknophuai takin kitum hi. Khuang leh zam, Phiit leh Dak te tawh la-aw a tuamtuam in tum in, zaknop mahmah hi. I pu i pa te hun lai-in amau khuahun tawh kizui-in music lam na khauhpai mahmah veve uh hi. Hibangin kalkhat sungbang Khuangtum, zamtum, sialkitum, Dak tum, Phitmut, Zola awi-in Zo Ngeina Khuado Pawi kumsim in nuamtakin kibawlkhawm ziahziah hi.\nPasian hong piak i ngeina pawite hangin i lungdam hi. Ei uttel ahilo minam hangin angtangin, i ngeinate zuunin-puahin kemcing ding hihang. “Zomi-in kei kapiang a, Zomi bangin ka nungta” cihla aom mah bangin i minam itin ngeinate thupi-ngaihsut ding hihang. Minamkhat in hong kiciaptehna i ngeina pawi a manthanlohna dingin Zomi a it ulenau khempeuh aw i ngeinate kepsiam ding hihang. Khuado Pawi in Zomi khempeuh hong kipumkhatsak hi. Unaukhat innkuankhat i hihna hong kilangsak hi. Kampau hong deidanlo hi. Biakna hong deidanlo hi. Numei pasal hong deidanlo hi. Khangmoi khang-ham hong deidanlo hi. Mipil mihai hong deidanlo hi. Mizawng mihau hong deidanlo hi. Beh leh phung hong deidanlo hi. Zomi khempeuh i ngeina Pawi ahi hi. Khuado Pawi pen Zomite adingin Pasian hong piak thuphalian mahmah khat ahi hi. “Ngeina in minam kipin khosak a, Ngeina in minam tangthubu ahi hi.” Christiante nuntakzia hong hilh Zo Ngeina Khuado Pawi, Zosuan vontawi tun leh zua, ciin leh tuai aw zuunin puahciat ve ni.\n(Hih Article pen 1991 kum Zomi Theological College ah B.Th ka kah lai a, ka gelh a kipuahpha kik ahi hi.)\na) (Do na lingling) 2 ee gual in kumkhua do na ling ling ee;\nb) Gual in kumkhua do na ling ling ee, Do han ah nau bang va kap tang aw ee.\na) Kum kikhen e khua kikhen ee, zin in vang khua zong hen lawm aw ee;\nb) Zin in vang khua lam zong hen la, siang sung tui bang siang hen lawm aw ee.\na) Tuan a pupa, ma bang patsa, Zota kum khen, khuado pawi, tuang hong tung, tuang hong tung ta e; b\nb) Lia leh taang aw, i kimnam aw, ciin leh ka tuai, tun leh ka zua, gual ngaih teng aw, laambang paak laambang paak ni e.\nCiimnuai Khuavak. Vol : 2 Laibu.\nCiimnuai Zomi Philippines\nItem Reviewed: ZO NGEINA KHUADO PAWI. Agelh - Thang Cin Lian Description: Rating: 5 Reviewed By: Cinpu Zomi